Diari Oficial de la Generalitat Valenciana


Sumari del DOGV 5333, del 28-08-2006 (2006/8467)

Publicació dels estatuts del Col·legi Oficial de Titulars Mercantils de Castelló.
---------------------------------------------------------------------------------

### Dades del document

Número de DOGV
:   5333

Data del DOGV
:   28-08-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/8467


Data del document
:   07-07-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Anàlisi jurídica

 Descriptors 

:   * Castelló de la Plana
    * col·legi professional
    * professió liberal
    * legislació
    * reglament intern

Publicació dels estatuts del Col·legi Oficial de Titulars Mercantils de Castelló. [2006/8467]  
En compliment del que disposa la Resolució de 26 de maig de 2006, de la directora general de Justícia, per la qual es resolen els recursos de reposició interposats pel Col·legi d'Economistes de Castelló i pel Consell General de Col·legis d'Economistes contra la Resolució dictada per la Direcció General de Justícia en data 7 de febrer de 2006, mitjançant la qual s'inscrivia la modificació dels Estatuts de l'il·lustre Col·legi Oficial de Titulars Mercantils de Castelló en el Registre de Col·legis Professionals i Consells Valencians de Col·legis Professionals de la Comunitat Valenciana; per la present es procedix a la publicació en el Diari Oficial de Generalitat Valenciana del contingut íntegre dels Estatuts de l'il·lustre Col·legi Oficial de Titulars Mercantils de Castelló, acordats per l'esmentada Resolució de 26 de maig de 2006, la qual que s'acompanyen Com a annex.  
València, 7 de juliol de 2006.. El cap de Servici d'Entitats Jurídiques: Fco. Javier Ortega Escós.  
ANNEX  
ESTATUTS DEL COL·LEGI OFICIAL DE   
TITULARS MERCANTILS DE CASTELLÓ  
TÍTOL I   
Del Col·legi  
CAPÍTOL I  
Naturalesa jurídica i fins  
Article 1. Personalitat i denominació  
L'il·lustre Col·legi Oficial de Titulars Mercantils de Castelló, és una corporació de dret públic, reconeguda per la Constitució i emparada per l'ordenament jurídic, amb personalitat jurídica pròpia i plena capacitat per al compliment dels seus fins, que es regix pels presents Estatuts i per la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, sense perjuí de la legislació bàsica de l'Estat.  
Article 2. Àmbit territorial i domicili   
El seu àmbit territorial se circumscriu a tot el territori de la província de Castelló i la seu corporativa està situada a la ciutat de Castelló, carrer Enmig núm. 24, 5é, C.   
Article 3. Membres col·legiats i classes  
1. El Col·legi està constituït per aquells que, en possessió dels títols que a continuació s'indiquen, pertanguen al Col·legi o siguen admesos en el futur.  
2. Els títols necessaris per a pertànyer al Col·legi són els següents:  
Pèrit mercantil, professor mercantil, intendent mercantil o actuari d'assegurances, diplomat en ciències empresarials, i altres títols equivalents que pogueren crear-se, així com els títols estrangers homologats, sempre que en virtut de conveni de caràcter general haja atorgat el Govern espanyol a dites titulacions l'autorització expressa per a poder exercir lliurement la professió de titular mercantil a Espanya.  
3. Són col·legiats exercents aquells que estiguen donats d'alta en l'Impost d'Activitats Econòmiques o en el que, en substitució d'este, podria ser establit per l'Estat, i la resta són col·legiats no exercents. Només podran exercir la professió els exercents.  
4. Tot col·legiat podrà utilitzar el nom de titular mercantil, així com els símbols, anagrames i la resta d'elements identificatius de la professió.  
Article 4. Fins  
Són fins essencials d'esta corporació:  
a) L'ordenació de la professió, dins del marc legal respectiu en l'àmbit de la seua competència en benefici tant de la societat a la qual servixen com dels interessos generals que els són propis.  
b) Vigilar l'exercici de la professió, facilitar el coneixement i compliment de qualsevol tipus de disposicions legals que afecten cada una i fer complir l'ètica professional i les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals dels/les col·legiats/des; per a això es promourà la formació i perfeccionament d'estos.  
c) La defensa dels interessos professionals dels/les col·legiats/des i la representació exclusiva de l'exercici de la professió.  
Article 5. Funcions  
Per al compliment dels seus fins essencials, són funcions pròpies del Col·legi professional:  
a) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte degut als drets dels particulars contractants dels seus servicis, i exercir la potestat disciplinària en l'orde professional i col·legial.  
b) Procurar l'harmonia i col·laboració entre els col·legiats, tot impedint la competència deslleial entre ells.  
c) Exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les Administracions Públiques.  
d) Intervindre en els procediments d'arbitratge en aquells conflictes que per motius professionals se susciten entre col·legiats/des o en els que el Col·legi siga designat per a administrar l'arbitratge, conforme l'article 14. a) de la Llei 60/2003, de 23 de desembre.  
e) Sempre que no es vulnere la competència, encarregar-se del cobrament de les percepcions, remuneracions o honoraris professionals, quan el col·legiat ho sol·licite lliurement i expressament, en els casos en què el Col·legi tinga creats els servicis adequats i en les condicions que es determinen en els Estatuts del Col·legi, que no hauran de referir-se a l'oferta de servicis i fixació de la remuneració.  
f) Visar els treballs professionals dels col·legiats, quan així s'establisca expressament en els Estatuts. El visat no comprendrà els honoraris ni les altres condicions contractuals, la determinació de les quals es deixa al lliure acord de les parts.  
g) Organitzar cursos de formació i perfeccionament per als seus col·legiats, l'assistència del qual serà facultativa, així com organitzar activitats i servicis comuns de caràcter professional, cultural, assistencial, de previsió i anàlegs que siguen d'interés per als col·legiats, sense perjuí de les competències que puguen derivar-se de la normativa estatal.  
h) Exercir en el seu àmbit la representació i defensa de la professió davant de l'administració Pública, institucions, tribunals, entitats i particulars, amb la legitimació per a ser part en tots els litigis que afecten els interessos professionals.  
i) Participar en els òrgans consultius de l'administració en la matèria de competència de cada una de les professions, quan aquella ho requerisca o resulte de les disposicions aplicables.  
j) Exercir totes les funcions le siguen que encomanades per l'administració de la Comunitat Valenciana i col·laborar amb esta per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser-los sol·licitades o que acorden formular per iniciativa pròpia.  
k) Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la informació necessària per a facilitar l'accés a la vida professional dels nous col·legiats.  
l) Aprovar els seus pressupostos, així com regular i fixar les quotes dels seus col·legiats.  
m) Facilitar als tribunals, conforme a les lleis, la relació de col·legiats que per la seua preparació i experiència professional pogueren ser requerits per a intervindre com a pèrits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
n) Establir barems d'honoraris, que tindran caràcter merament orientatiu.  
o) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.  
p) Aprovar els seus Estatuts i Reglaments de Règim Interior.  
q) Evacuar l'informe preceptiu sobre tots els projectes de normes del Govern Valencià que afecten la seua professió.  
r) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.   
CAPÍTOL II  
Dia del Titular Mercantil   
Article 6. Dia del Titular Mercantil   
El Col·legi celebrarà anualment una festa per a tots els seus col·legiats «Dia del Titular Mercantil», la qual mantenint la tradició tindrà lloc dins del mes d'octubre de cada any, el dia que la Junta de Govern acorde.   
TÍTOL II   
Dels col·legiats  
CAPÍTOL I  
De la incorporació al Col·legi  
Article 7. Requisits  
Té dret a ingressar en este Col·legi qui reunisca els requisits següents:  
a) Tindre la nacionalitat d'un dels Estats membres de la Unió Europea o d'un tercer Estat al qual esta s'aplique de forma recíproca i efectiva, el principi de llibertat de circulació de professionals, tant a nivell d'establiment com de prestació ocasional de servici.  
b) Estar en possessió d'un dels títols següents:  
Pèrit mercantil, professor mercantil, intendent mercantil o actuari d'assegurances, diplomat en Ciències Empresarials, i altres títols equivalents que pogueren crear-se, així com títols estrangers homologats, sempre que en virtut de conveni de caràcter general haja atorgat el Govern espanyol a dites titulades l'autorització expressa per a poder exercir lliurement la professió de titular mercantil a Espanya.  
c) Disfrutar del ple exercici dels seus drets civils, sense incompatibilitat per raó o causa legal.  
d) No haver sigut inhabilitat o suspés expressament per a l'exercici de la professió, en virtut de sentència o resolució ferma o estar sancionat disciplinàriament amb la suspensió de l'exercici professional o l'expulsió d'algun dels Col·legis de Titulars Mercantils d'Espanya.  
e) Satisfer la quota d'entrada a la corporació que estiga establida.   
f) Ser major d'edat.  
Article 8. Obligatorietat de la col·legiació  
L'exercici de l'activitat professional requerix la incorporació a este Col·legi, en els termes que disposa l'article 3, apartat 2, de la llei 2/1974, de 13 de febrer, i si és el cas, la comunicació establida en l'article 3, apartat 2, de dita llei.  
Article 9. Tramitació  
La col·legiació se sol·licitarà mitjançant instància dirigida al president del Col·legi. A la instància s'acompanyaran els documents acreditatius de reunir els requisits ressenyats en l'article 7m, dos fotografies mida de carnet anàlogues a les empleades en el DNI, document original que haurà d'exhibir per a cotejar amb la fotocòpia, a qual haurà d'entregar junt amb la seua sol·licitud i, a més, l'autorització degudament omplida i firmada, per al deute de quotes en el seu compte corrent o d'estalvi, en l'entitat bancària per ell designada.  
Article 10. Admissió  
1. El secretari del Col·legi examinarà les instàncies amb la documentació adjunta, emetrà el seu informe i les sotmetrà a la Junta de Govern per a la seua resolució, la qual podrà requerir informació addicional, si ho considera convenient, per a decidir estimar denegar o suspendre l'admissió; tot això dins del termini màxim de dos mesos, transcorregut el termini de la qual, s'entendrà admés el sol·licitant, tret que abans se li notifique una altra resolució.  
2. Contra la inadmissió, que haurà de ser fonamentada, l'interessat podrà interposar potestativament recurs de reposició davant del mateix òrgan, conforme preveuen estos Estatuts o, directament, recurs d'alçada davant del Consell del Col·legis de Titulats Mercantils i Empresarials de la Comunitat Valenciana.  
Article 11. Col·legiació en altres Col·legis  
1. Aquells titulars mercantils que sol·liciten incorporar-se al Col·legi de Castelló i estiguen ja col·legiats en un altre Col·legi d'esta mateixa professió, hauran d'acreditar:  
a) Trobar-se inscrit en un altre Col·legi Oficial i al corrent en el pagament de les quotes ordinàries i extraordinàries i de les restants càrregues col·legials.  
b) No figurar donat de baixa per falta de pagament en qualsevol altre dels Col·legis sitis en el territori nacional i que no ha sigut objecte de correcció disciplinària o, si és el cas, amb expressió de quina va ser esta, mitjançant la presentació del corresponent certificat.  
2. Per a la regulació de la quota d'ingrés caldrà ajustar-se al principi de reciprocitat amb el Col·legi d'on procedix el sol·licitant.  
Article 12. Causes de denegació de la col·legiació  
Les sol·licituds d'incorporació al Col·legi de Castelló es denegaran sempre que qui les formule estiga comprés en algun dels casos següents:  
1r. Haver incorregut en conducta que d'haver estat incorporat constituïra falta molt greu que comportara l'expulsió o suspensió en l'exercici professional, i així estiguera declarat per resolució ferma i sempre que no estiguera prescrit el fet o la resolució.  
2n. No tindre qualsevol dels requisits exigits per estos Estatuts per a la incorporació al Col·legi.  
3r. Haver sigut sancionat disciplinàriament amb la suspensió de l'exercici professional o l'expulsió d'este Col·legi o un altre Col·legi de la mateixa professió, i no estar rehabilitat.  
CAPÍTOL II  
Dels drets i deures dels col·legiats  
Article 13. Drets dels col·legiats  
1. Els drets dels col·legiats són:  
1) Ser admés en el Col·legi, en els termes estatutàriament establits, qui posseïsca la titulació acadèmica o professional i condicions personals a què es referix l'article 7, dels presents Estatuts.  
2) Exercir la professió, sense perjuí dels altres requisits que puguen exigir altres lleis.  
3) Concórrer a les Assemblees Generals ordinàries i extraordinàries de Col·legiats que es convoquen i utilitzar el seu dret a veu i vot.   
4) Elegir i ser elegit, actuar com a votant o candidat, en les eleccions que es convoquen per a cobrir càrrecs, bé en la Junta de Govern o en les comissions o seccions que existisquen al si del Col·legi, sempre que el col·legiat reunisca els requisits estatutàriament establits.  
5) Ser elegit compromissari o membre del Consell de Titulats Mercantils i Empresarials de la Comunitat Valenciana, cas de reunir els requisits estatutàriament establits.  
6) Ser defés pel Col·legi davant de les autoritats, entitats, empreses o particulars en l'exercici professional o amb motiu d'este, i ser recolzat per la Junta de Govern en les seues justes reclamacions, i en les negociacions per diferències que sorgisquen en ocasió de l'exercici professional.  
7) Assistir a tots els actes que organitze el Col·legi.  
8) Participar en totes les activitats col·legials.   
9) Utilitzar la biblioteca del Col·legi, així com qualsevol altre servici col·legial d'acord amb les normes funcionals establides.  
10) Rebre qualsevol classe de comunicacions informatives que el Col·legi difonga per a donar compte de les seues activitats o bé per a donar notícies d'interés professional.  
11) Promoure actuacions dels òrgans de directius mitjançant d'iniciatives formulades a la Junta de Govern.  
12) Crear agrupacions representatives d'interessos específics al si del Col·legi, amb sotmetiment en tot cas als òrgans de govern d'este.  
13) Remoure els titulars dels òrgans de govern per mitjà de vot de censura que es regula en els presents estatuts.  
14) Ostentar els signes distintius propis i tradicionals dels titulars mercantils.  
2. El Col·legi proveirà a tots els col·legiats del document acreditatiu de la seua col·legiació.  
Article 14. Deures dels col·legiats  
Són deures de tot col·legiat:  
1. Complir els presents Estatuts i els acords que s'adopten per l'Assemblea General de Col·legiats i la Junta de Govern del Col·legi, així com els òrgans d'àmbit superior a este en què es trobe incorporat.  
2. Observar en els treballs professionals els preceptes i normes legals corresponents, i aquells encaminats a mantindre i elevar la dignitat, prestigi i ètica professional.  
3. Denunciar al Col·legi als qui exercisquen actes propis de la professió de titulars mercantils sense posseir el títol que per a això autoritza i als que, encara que el tinguen, no figuren inscrits en els Col·legis existents i als qui sent col·legiats falten a les obligacions que com a tals tinguen contretes.  
4. Pagar puntualment les quotes ordinàries i extraordinàries i la resta de càrregues econòmiques que hagen sigut aprovades per al sosteniment del Col·legi i per al desenvolupament dels fins encomanats.  
5. Comunicar a la Junta de Govern els canvis de domicili i l'absència per més de sis mesos consecutius. Als sis mesos d'alguna de les anteriors situacions, sense avís, el col·legiat podrà ser donat de baixa en la seua condició de tal per la Junta de Govern.  
6. Perquè un col·legiat puga encarregar-se d'un assumpte professional que haja iniciat un altre col·legiat, haurà d'informar d'això a este últim, per a guardar les regles de consideració. Igualment demanarà al client que acredite estar al corrent en el pagament dels honoraris del company que havia iniciat l'assumpte.  
7. Col·laborar amb la Junta de Govern en aquelles tasques a què siga convocat, dins de les mesures de les seues possibilitats.  
8. Guardar el secret professional.   
9. Prestar-se entre els col·legiats ajuda, col·laboració i empara entre si, en el desenvolupament de la seua activitat, però cuidant, en tot cas, de no lesionar interessos de tercers o clients.  
CAPÍTOL III  
De la pèrdua de la condició de col·legiat  
Article 15. Pèrdua de condició de col·legiat  
1. La qualitat de col·legiat es perd:  
a) Per baixa voluntària, la qual haurà de sol·licitar per escrit el col·legiat. Prèviament a concedir-se la baixa el sol·licitant haurà de cancel·lar totes les quotes col·legials que dega i cas de no efectuar-ho, els justificants hauran d'incorporar-se al seu expedient per a la deguda constància i efectes.   
b) Per morositat en el pagament, per més de dotze mesos, de les quotes ordinàries o extraordinàries acordades o les altres càrregues col·legials a què estiguera obligat, entre elles les de la Caixa de Socors Corporatiu, si s'haguera establit, i sempre per acord de la Junta de Govern.  
c) Per defunció.  
d) Per expulsió acordada per la Junta de Govern, prèvia tramitació de l'expedient disciplinari de naturalesa contradictòria, que es regula en estos Estatuts, que garantix l'adequada defensa de l'interessat.  
e) Per incapacitat legal derivada de condemna judicial ferma.  
2. La pèrdua de la condició de col·legiat per les causes expressades en els apartats b), d) i e) del número anterior haurà de ser acordada per la Junta de Govern i comunicada per escrit a l'interessat, moment en què produirà efecte; serà igualment comunicada al Consell de Col·legis de la Comunitat Valenciana.  
3. En el cas de l'apartat b) d'este article, podrà rehabilitar el col·legiat els seus drets, pagant el que deu i la quantitat que corresponguera com nova incorporació.  
Article 16. Pèrdua de drets  
El col·legiat que cause baixa perdrà tots els drets inherents a la seua col·legiació. Si sol·licitara i es concedira el seu reingrés haurà de satisfer la quota d'entrada que estiguera establida per als de nou ingrés i les quotes retardades que poguera haver deixat impagades en el moment de la baixa. En el cas de reingrés, si vol recuperar el seu número anterior de col·legiat i antiguitat, haurà de pagar totes les quotes des de la seua baixa fins al seu reingrés, a banda de les quotes que haguera deixades pendents.  
CAPÍTOL IV  
Dels despatxos col·lectius  
Article 17. Associació  
1. Els titulars mercantils podran agrupar-se per a l'exercici professional en despatxos col·lectius.  
2. L'agrupació, que necessàriament estarà constituïda per persones físiques, es regirà pels pactes que adopten lliurement els associats, bé en contracte civil privat o per mitjà de constitució de societat civil professional. També podran adoptar la forma de societat mercantil, sempre que la majoria de les accions o participacions pertanguen a titulars mercantils col·legiats en este Col·legi.   
3. Els despatxos col·lectius hauran de comunicar la seua constitució a la Junta de Govern, dins dels trenta dies següents a la seua constitució i remetre una còpia dels pactes reguladors de la seua organització i funcionament, i la Junta de Govern, dins del mateix termini, resoldrà autoritzant o no el seu funcionament. D'adoptar una denominació o nom comercial per a l'activitat professional, haurà de comunicar-se al Col·legi, indicant els components, titulació i circumstàncies concurrents, i així com qualsevol modificació de l'estructura de la societat. L'incompliment d'esta notificació es considerarà falta molt greu.  
4. El Consell de Col·legis de Titulats Mercantils i Empresarials de la Comunitat Valenciana dictarà les oportunes normes de deontologia professional a què hauran d'atindre's els despatxos col·lectius en el seu funcionament.  
5. Els despatxos col·lectius s'inscriuran en un Registre especial que, a l'efecte es portarà en el Col·legi i en el qual figuraran el nom i circumstàncies de cada un dels titulars que els componen, els quals hauran de ser persones físiques i estar totes col·legiades.  
CAPÍTOL V  
Dels honoraris professionals  
Article 18. Normes d'honoraris  
Els honoraris professionals dels titulars mercantils no estan sotmesos a una tarifa o aranzel, però, no obstant això, el Col·legi publicarà periòdicament unes normes orientadores. Dites normes podran emanar no només del Col·legi, sinó també del Consell de Col·legis de Titulats Mercantils i Empresarials de la Comunitat Valenciana, i en ambdós casos, amb un informe previ de la Comissió de Professionals en exercici lliure.  
Article 19. Arbitratge sobre honoraris  
1. La Junta de Govern, oït l'informe de la Comissió d'Assumptes Professionals resoldrà amb caràcter arbitral, totes les qüestions sobre minutes d'honoraris professionals que siguen sotmeses a la seua decisió, sempre que les dues parts interessades s'hagen compromés per escrit a complir la resolució de la Junta de Govern.  
2. La resolució o decisió es dictarà amb audiència prèvia de les dos parts, les quals aportaran aquelles proves o al·legats que consideren convenients. La decisió arbitral obliga a les parts a acceptar el que s'acorda i impedirà als jutges i tribunals conéixer de les qüestions sotmeses a arbitratge, sempre que la part a qui interesse ho invoque immediatament mitjançant l'oportuna excepció.  
3. El temps per a resoldre serà de dos mesos, prorrogable per altres dos, en el cas que les circumstàncies i necessitats aclaridores ho facen precís.  
4. L'arbitratge serà en tot cas d'equitat.  
5. En allò no previst en estos Estatuts l'arbitratge es regirà pel que disposa la Llei 60/2003 d'Arbitratge, de 23 de desembre.  
Article 20. Secret professional  
El col·legiat haurà d'acollir-se al seu dret a guardar el secret professional, en allò referit als coneixements i informacions que posseïsca dels seus clients, com a conseqüència de la relació professional.  
Article 21. Participació del col·legi en honoraris  
Les minutes d'honoraris professionals meritades, com a conseqüència d'un treball executat, en mandat rebut, per mediació del Col·legi, produiran una percepció o participació col·legial en la quantia o tant per cent a fixar per la Junta de Govern, amb un informe previ de la Comissió d'Assumptes Professionals.  
Article 22. Gestió de cobrament  
1. Tot col·legiat podrà utilitzar la via corporativa per a gestionar el cobrament d'una minuta d'honoraris i haurà de pagar al Col·legi un tant per cent sobre el total de la minuta cobrada. El tant per cent a pagar al Col·legi s'establirà, en cada cas per la Comissió de Professionals en exercici lliure, amb l'aprovació prèvia de la Junta de Govern.  
2. L'acceptació de dit encàrrec és potestat de la Junta de Govern.  
TÍTOL III  
Dels òrgans del Col·legi  
CAPÍTOL I   
Estructura orgànica  
Article 23. Denominació dels òrgans  
L'estructura orgànica, per al govern del Col·legi, està constituïda per l'Assemblea General de Col·legiats i la Junta de Govern de la corporació.  
CAPÍTOL II  
L'Assemblea General de Col·legiats, composició i funcions  
Article 24. L'Assemblea General de Col·legiats  
1. L'Assemblea General de Col·legiats és l'òrgan suprem de la corporació, on es forma i expressa la màxima voluntat d'esta, encarregada de decidir sobre els assumptes de major rellevància en la vida col·legial que li conferixen els seus Estatuts, amb caràcter deliberant i decisori, sense més limitacions que les legalment establides. Els seus acords vàlidament adoptats són obligatoris inclús per als dissidents o absents.  
2. Tenen dret a assistir a les Juntes Generals de Col·legiats tots els membres del Col·legi, amb veu i vot; excepte els que tinguen menys de sis mesos d'antiguitat que només tenen veu.  
3. Les Assemblees Generals de Col·legiats poden ser de caràcter ordinari o extraordinari.  
Article 25. Assemblea General ordinària de col·legiats   
L'Assemblea General ordinària de col·legiats té les funcions següents:  
a) Lectura i aprovació, si és el cas, de l'acta de la reunió anterior, de no haver sigut aprovada al terme de la reunió que l'haguera originat.  
b) Anàlisi i aprovació, si s'escau, d'allò que s'ha actuat per la Junta de Govern l'any anterior i de la Memòria de Secretaria, que arreplegarà l'exposició d'eixa actuació.   
c) Examen i aprovació i, si fa el cas, de la liquidació del pressupost ordinari del Col·legi, amb anàlisi dels ingressos i despeses haguts en l'exercici anterior, i de les seues modificacions de crèdits, i del balanç de situació al final de cada exercici, així com de l'inventari dels béns, drets i capitals del Col·legi.  
d) Lectura, discussió i votació dels dictàmens i proposicions que la Junta de Govern assenyale en la convocatòria.  
e) Presa de possessió, si és el cas, dels seus càrrecs respectius, pels membres de la Junta de Govern elegits i cessar als qui els correspon eixir.  
f) Tractar els precs i preguntes que en finalitzar el debat dels punts continguts en l'orde del dia, de la convocatòria de l'Assemblea General, puguen produir-se.  
Article 26. Assemblea extraordinària   
L'Assemblea General Extraordinària de col·legiats té competència especifica en les matèries següents:  
a) Aprovar i modificar els Estatuts del Col·legi, els Reglaments de Règim Interior, i   
les normes funcionals de les seccions que es creen.   
b) Autoritzar la Junta de Govern la venda o gravamen de béns immobles del Col·legi.  
c) Aprovar o censurar l'actuació de la Junta de Govern o dels seus membres sempre que el vot de censura haja sigut proposat conforme prevenen estos Estatuts.  
d) Formular peticions als poders públics i qualsevol tipus de proposició, dins del marc de la legalitat vigent.   
e) Examen i aprovació, si s'escau, de les propostes de la Junta de Govern i de les que formulen els col·legiats dins de les regles que autoritzen estos Estatuts.  
f) Celebrar eleccions per a cobrir els càrrecs de la Junta de Govern. Esta Assemblea tindrà com a únic punt de l'orde del dia el desenvolupament de l'acte de la votació per a les esmentades eleccions.  
g) Conéixer de totes aquelles qüestions que no estiguen expressament prohibides per la Llei i afecten els interessos del Col·legi o dels seus col·legiats.   
h) I, en general, tractar de totes aquelles qüestions que no corresponguen a matèries assignades a les assemblees ordinàries de col·legiats.  
Article 27. Periodicitat de les assemblees generals de col·legiats ordinàries  
1. L'Assemblea General de col·legiats es reunirà amb caràcter ordinari dues vegades a l'any. Durant el primer semestre de cada any se celebrarà una Assemblea General ordinària per a examinar la gestió de la Junta de Govern l'any anterior i conéixer i aprovar, si és el cas, la memòria de secretaria, la liquidació del pressupost de l'exercici anterior, el balanç de situació al final d'este i l'inventari de béns.  
2. Per a l'aprovació del pressupost ordinari que ha de regir el terme de cada exercici per a l'any següent, se celebrarà la segona Assemblea General ordinària, dins del quart trimestre de cada any.  
Article 28. Iniciativa de celebració d'Assemblees Generals de col·legiats  
1. A iniciativa del president i de la Junta de Govern es convocaran les Assemblees Generals de Col·legiats tant ordinàries com extraordinàries o urgents.  
2. Quan un nombre de col·legiats que representen, com a mínim, el deu per cent del cens, ho sol·licitara per escrit, la Junta de Govern haurà de convocar Assemblea General extraordinària de Col·legiats, sempre que els sol·licitants expressen concretament el o els assumptes que hagen de contindre's en l'orde del dia de la convocatòria que haja de cursar-se a l'efecte.  
3. L'Assemblea General extraordinària de col·legiats, haurà de celebrar-se dins del termini de trenta dies naturals comptats des de l'acord de la Junta de Govern o des que va tindre entrada en el Col·legi la sol·licitud a què es referix el paràgraf anterior.  
4. La sol·licitud d'Assemblea General extraordinària de col·legiats sol·licitada pels col·legiats en el tant per cent indicat només podrà denegar-se per resolució motivada i en el cas que la proposició siga aliena als fins atribuïts a la corporació, sense perjuí dels recursos que pogueren correspondre als peticionaris.   
Article 29. Orde del dia de les assemblees generals de col·legiats.   
En les assemblees generals de col·legiats, tant ordinàries com extraordinàries o urgents, no podran ser tractats més assumptes que els expressats en el corresponent orde del dia que s'acompanyarà a la convocatòria, sense perjuí de la possibilitat de demanar aclariments o fer proposicions en el punt de l'orde del dia relatiu a precs i preguntes.  
Article 30. Enviament de la convocatòria  
1. La convocatòria de les assemblees generals de col·legiats s'enviaran als col·legiats, amb quinze dies d'anticipació a la seua celebració com a mínim, firmada pel secretari del Col·legi, per orde del president i contindrà l'orde del dia. Este termini és sense perjuí d'aquells casos en què els Estatuts assenyalen un altre distint.  
2. Des de l'enviament de la convocatòria de l'Assemblea fins al moment de la seua celebració, tots els antecedents dels assumptes a tractar estaran en la secretaria del Col·legi a disposició d'aquells col·legiats que desitgen consultar-los.  
Article 31. Constitució, assistència i representació  
1. L'Assemblea General de Col·legiats quedarà constituïda en primera convocatòria, amb l'assistència del cinquanta-un per cent, com a mínim de col·legiats, entre presents i representats, i en segona convocatòria, mitja hora després de l'anunciada, siga quin siga el nombre d'assistents.  
2. No obstant la regla general del paràgraf anterior, per a la modificació d'Estatuts s'exigirà un quòrum d'assistència del cinquanta per cent com a mínim de col·legiats, i si no s'aconseguix se celebrarà nova Assemblea General extraordinària dins de les vint-i-quatre hores següents, que podrà adoptar acords per majoria simple, sense exigència de quòrum especial d'assistència. En la convocatòria s'anunciarà ja l'hora i data de la segona, per al supòsit que no es reunira quòrum en la primera.  
3. Els col·legiats podran fer-se representar per un altre col·legiat, per a discutir i votar els assumptes inclosos en l'orde del dia. La delegació haurà de ser expressa per a la concreta Assemblea General de què es tracte, firmada pel delegatori i delegat, acompanyant de fotocòpia del DNI del primer, per a la seua comprovació i admissió pel secretari del Col·legi, que serà el de l'Assemblea.  
4. Només s'admetran les delegacions que es presenten al secretari abans del començament de la sessió de l'Assemblea.  
5. El secretari prendrà nota de totes les delegacions existents i les farà constar en l'acta. Cada col·legiat podrà ostentar un màxim de quatre representacions.  
6. En els debats es concediran dos torns a favor i dos en contra i al final es procedirà a la votació. No obstant, el president del Col·legi, que presidirà l'Assemblea General, podrà discrecionalment, si la importància de l'assumpte al seu parer ho requerira, concedir una ampliació dels torns esmentats.  
Article 32. Direcció de l'Assemblea General de col·legiats  
El president dirigirà els debats, concedirà la paraula i cridarà a l'orde als col·legiats que s'excedisquen sobre l'extensió o el contingut dels seus discursos, que no es concreten respecte a la qüestió discutida o que falten al degut respecte a algun col·legiat o a la mateixa Assemblea General. Si açò últim succeïra el president té dret a retirar la paraula i invitar que abandone el local a qui, ja cridat a l'orde per tres vegades, el desobeïra.  
Article 33. Acords  
1. Els acords de l'Assemblea General de Col·legiats hauran de prendre's per majoria simple dels col·legiats presents o representats, excepte en els casos en què els Estatuts exigisquen una majoria especial.  
2. Els acords de l'Assemblea General obliguen a tots els col·legiats, encara els absents, dissidents o als qui estant presents s'abstinguen de votar, i inclús als que hagueren recorregut contra aquells, sense perjuí del que es resolga.  
3. El vot de cada col·legiat exercent tindrà en tot cas, doble valor que el del col·legiat no exercent.  
4. La votació podrà ser ordinària, a mà alçada, nominal o secreta. Haurà de ser nominal o secreta, si així ho sol·liciten com a mínim deu assistents. Si al mateix temps se sol·licita votació nominal i secreta sobre el mateix punt del debat, prevaldrà llavors la votació secreta. En qualsevol cas serà secret el vot quan afecte qüestions relatives al decor dels col·legiats.  
Article 34. Propostes  
Fins a vuit dies abans de la celebració de les Assemblees Generals de Col·legiats podran presentar-se propostes per escrit, autoritzades com a mínim amb la firma de deu col·legiats, que seran llegides pel secretari per a coneixement de l'Assemblea General, i esta únicament podrà aprovar la seua inclusió en l'orde del dia d'una nova Assemblea General i assenyalar la seua data de celebració.  
Article 35. Suspensió d'acords de l'Assemblea General de col·legiats  
No obstant l'executivitat i obligatorietat dels acords de l'Assemblea General de Col·legiats, si la Junta de Govern entenguera que l'acord d'aquella és contrari a les lleis o als Estatuts, podrà suspendre la seua execució i recórrer davant del Consell de Col·legis de Titulats Mercantils i Empresarials de la Comunitat Valenciana.  
Article 36. Comissions de l'Assemblea General de col·legiats  
1. L'Assemblea General de Col·legiats podrà acordar la constitució de comissions delegades d'aquella que tinguen funcions informatives o assessores en matèries concretes que es determine en el propi acord, relacionades amb algun o alguns dels punts de l'orde del dia.   
2. La designació dels membres que hauran de constituir la Comissió Delegada podrà ser realitzada directament per la pròpia Assemblea General o encomanada a la Junta de Govern, sense perjudicar la iniciativa d'esta última, amb potestat per a nomenar comissions.  
Article 37. Elecció de càrrecs vacants   
L'Assemblea General de Col·legiats es reunirà extraordinàriament per a celebrar eleccions, quan calga cobrir la meitat més un dels càrrecs vacants de la Junta de Govern. Esta Assemblea tindrà com a únic punt de l'orde del dia l'abans esmentat i s'haurà de convocar amb una antelació mínima de 35 dies i màxima de 45 dies naturals.  
CAPÍTOL III  
De la Junta de Govern  
Article 38. Funcions i composició  
1. La Junta de Govern triada pels col·legiats amb dret de vot, en elecció lliure, directa i secreta, subjecte a la periodicitat i condicions que determinen estos Estatuts, assumix la direcció i administració del Col·legi, subordinant la seua actuació als Estatuts i la resta de normes vigents que regulen el funcionament dels Col·legis Oficials de Titulars Mercantils.  
2. La Junta de Govern, òrgan rector del Col·legi, es compon d'un president, un vicepresident, un secretari, un vicesecretari, un comptador-interventor, un tresorer i nou vocals ordenats de primer a nové, els quals seran adscrits, si és el cas, per delegació de la pròpia Junta de Govern a les diferents seccions en què esta s'estructure.   
3. Els càrrecs de la Junta de Govern es proveiran per elecció directa, en la qual podran participar com a electors tots els col·legiats amb un mínim de sis mesos d'antiguitat i com a candidats els que porten més de dos anys d'antiguitat, segons el que s'establix en estos Estatuts.  
4. No podran exercir cap càrrec en la Junta de Govern els col·legiats que hagen sigut sancionats disciplinàriament per falta greu o molt greu, excepte que hagen sigut rehabilitats d'acord amb el que es disposa en els presents Estatuts.  
5. El president, vicepresident, secretari, vicesecretari, interventor-comptador, tresorer i la meitat com a mínim dels vocals hauran de ser necessàriament exercents.  
6. Els vocals que perguen la qualitat d'exercent cessaran en els seus càrrecs si la seua nova situació alterara el màxim de vocals no exercents.  
Article 39. Duració  
El mandat dels membres de la Junta de Govern serà de quatre anys.  
Article 40. Requisits  
1. Per a ser elegit membre de la Junta de Govern haurà de tindre el col·legiat una antiguitat superior als dos anys.   
2. Els membres de la Junta de Govern podran ser reelegits sense limitació de mandats, a excepció del president, la reelecció dels quals serà possible una sola vegada de forma consecutiva.  
Article 41. Elecció de càrrecs vacants  
1. Quan queden vacants la meitat més un dels càrrecs de la Junta de Govern, esta convocarà eleccions mitjançant Assemblea General extraordinària per a la provisió dels dits càrrecs. La convocatòria s'anunciarà amb una antelació mínima de trenta-cinc dies i màxima de quaranta-cinc dies naturals. El procés electoral s'acomodarà al que establixen els articles 60 a 75 dels presents Estatuts. Els col·legiats triats en esta ocasió ostentaran el mandat d'aquells als qui substituïsquen pel temps que els restara.  
2. Si per qualsevol motiu quedaren vacants la totalitat dels càrrecs de la Junta de Govern i en conseqüència no es pogueren convocar eleccions per a cobrir-los es constituirà una Junta Electoral, nomenada pel Consell de Col·legis de Titulats Mercantils i Empresarials de la Comunitat Valenciana, la Junta Electoral del qual, dins dels trenta dies naturals de la seua designació, convocarà eleccions per a cobrir la totalitat dels càrrecs vacants.  
3. Quan queden vacants menys de la meitat més un dels càrrecs de la Junta de Govern, seran triats els càrrecs vacants junt amb els candidats per a la primera elecció ordinària que es produïsca, els quals ostentaran el mandat d'aquells als qui substituïsquen pel temps que els restara.  
Article 42. Substitucions  
1. En cas d'absència, malaltia o vacant del president, serà substituït en les seues funcions pel vicepresident; si este tampoc poguera assistir a una determinada Junta, la presidència serà exercida pel vocal primer, a falta d'este pel segon i així successivament.  
2. Quan per algun motiu quedaren vacants definitivament o temporalment els càrrecs de vicesecretari, tresorer o interventor-comptador, estos seran substituïts pels vocals en orde de la seua antiguitat com a col·legiat, sempre que estos siguen exercents.  
3. Cap vocal substitut no podrà acumular dos substitucions simultàniament.  
Article 43. Cessament dels membres de la Junta de Govern  
1. Els membres de la Junta de Govern del Col·legi cessaran per les causes següents:  
a) Pèrdua dels requisits estatutaris per a exercir el càrrec.  
b) Haver sigut condemnat per sentència ferma que comporte la inhabilitació o suspensió per a càrrecs públics.  
c) Expiració del terme o termini per al que van ser triats o designats.  
d) Renúncia de l'interessat.  
e) Falta d'assistència injustificada a tres sessions consecutives o quatre alternes, durant l'any natural.  
f) Aprovació del vot de censura segons allò que s'ha regulat en estos Estatuts.  
2. El cessament de qualsevol membre de la Junta de Govern per les causes dels apartats a), b) i e) d'este   
Article haurà de ser acordat per la Junta de Govern i notificat personalment a l'interessat el qual podrà promoure els recursos pertinents.  
Article 44. Funcions de la Junta de Govern  
Són funcions de la Junta de Govern.  
A) En relació als col·legiats:  
1. Resoldre les sol·licituds d'incorporació al Col·legi.  
2. Vetlar per la llibertat i independència necessàries als col·legiats per al compliment de les seues obligacions professionals i perquè se'ls guarde el degut respecte.  
3. Exigir als col·legiats que es comporten amb la deguda correcció i que actuen amb zel i competència professional.   
4. Combatre l'intrusisme i denunciar les incompatibilitats.  
5. Fixar l'import dels drets o quotes d'incorporació al Col·legi.  
6. Establir i recaptar les quotes i la resta de càrrecs que hagen de satisfer els col·legiats.  
7. Proposar, si ho estima necessari, la imposició de quotes extraordinàries als col·legiats, per a la seua aprovació per l'Assemblea General de Col·legiats  
8. Sotmetre a votació de l'Assemblea General de Col·legiats assumptes concrets d'interés col·legial.  
9. Aprovar el funcionament dels despatxos col·lectius.  
10. Publicar les normes orientadores dels honoraris professionals.  
11. Dictaminar, sense caràcter vinculant, sobre els honoraris dels col·legiats en l'exercici professional, i informar qui ho sol·licite.  
12. Convocar eleccions per a la provisió dels càrrecs de la Junta de Govern.  
13. Convocar les Assemblees Generals de col·legiats i fixar alhora l'orde del dia.  
14. Exercir la facultat disciplinària.  
15. Acordar la pèrdua de la condició de col·legiat, en els casos en què estatutàriament estiga concedida dita facultat a la Junta de Govern.  
16. Crear les seccions i comissions col·legials que interessen als fins de la corporació, atorgant-los les facultats que els siguen procedents. Presidirà estes seccions un membre de la Junta de Govern que tindrà el caràcter de vocal-president de cada secció i al si de les quals es nomenarà l'oportuna Comissió.  
17. Elegir els col·legiats que hauran de formar part del Consell de Titulats Mercantils i Empresarials de la Comunitat Valenciana.  
18. Designar vocals adjunts de la Junta de Govern amb veu i sense vot per a substituir als vacants o cessats mentre siguen nomenats.  
19. Proposar la modificació dels Estatuts del Col·legi, els reglaments d'orde interior i les normes funcionals de les seccions que es creen, constituint,si es considera necessari, les comissions oportunes per a això, i aprovar el projecte de la Comissió, que haurà de sotmetre's a l'Assemblea General.  
20. Dictar arbitratges en les impugnacions d'honoraris, en els casos previstos pels Estatuts.  
21. I, en general, totes aquelles facultats que en estos Estatuts s'atribuïsquen a la Junta de Govern o que siguen necessàries per a l'exercici de la seua funció rectora.  
B) En relació als tribunals i altres organismes de l'administració de l'Estat, província o municipi:  
1. Defendre quan s'estime procedent i just als col·legiats en l'execució de les funcions de la professió o en ocasió d'estes.  
2. Representar el Col·legi en els actes oficials.  
3. Informar sobre els projectes de disposicions legals de qualsevol rang que se sotmeten a la consideració del Col·legi.  
4. Facilitar els tribunals conforme a les lleis la relació de col·legiats que per la seua preparació i experiència professional puguen ser requerits per a intervindre com a pèrits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
5. Designar d'entre els seus membres els que hagen de representar al Col·legi en el Consell de Col·legis de Titulats Mercantils i Empresarials de la Comunitat Valenciana, en el Consell Superior, o en qualsevol altra corporació encarregada de la defensa i harmonia dels col·legis professionals.  
6. Relacionar-se amb el Consell de Col·legis de Titulats Mercantils i Empresarials de la Comunitat Valenciana.   
C) En relació als recursos econòmics del Col·legi:  
1. Redactar els pressupostos, retre comptes anualment i tindre al dia l'inventari dels béns, drets i capitals del Col·legi.  
2. Recaptar, custodiar i administrar els fons del Col·legi.  
3. Proposar a l'Assemblea General de col·legiats la inversió o disposició dels immobles del patrimoni col·legial.  
4. Proposar a l'Assemblea General de Col·legiats, l'aprovació dels pressupostos, comptes anuals i inventari del Col·legi.  
Article 45. Dictàmens  
La Junta de Govern podrà emetre dictàmens a nivell corporatiu, atendre consultes i dictar laudes, amb un informe previ de la Comissió corresponent, si és el cas, i quan perceba honoraris per estos conceptes haurà d'ingressar-los en la caixa de la corporació.  
Article 46. Celebració de les Juntes de Govern  
1. La Junta de Govern es reunirà com a mínim, una vegada al mes, exclòs el mes d'agost, i tantes vegades com siga convocada pel president o qui legalment li substituïsca o a sol·licitud de quatre membres de la Junta de Govern.  
2. La convocatòria ha de fer-se pel secretari, d'orde del president, o per un dels quatre membres sol·licitants, per escrit, mitjançant notificació individual i s'indicarà el dia, lloc i hora de la reunió, així com l'orde del dia a tractar.  
3. La convocatòria haurà de notificar-se amb l'antelació mínima de quaranta-vuit hores. Si la convocatòria de la Junta de Govern ha sigut sol·licitada per part dels seus membres, haurà de notificar-se amb l'antelació mínima indicada i hi figurarà una relació dels sol·licitants.  
4. La Junta de Govern només s'entendrà legalment constituïda per a prendre acords quan concórreguen la majoria dels membres que la integren, bé presents o representats, i obligatòriament, el president o el secretari, o els qui legalment els substituïsquen.  
5. Els acords es prendran per majoria de vots dels assistents. En cas d'empat, serà decisori el vot del president.  
Article 47. Obligatorietat d'exercici del càrrec  
L'assistència a les reunions de la Junta de Govern és obligatòria. La falta d'assistència no justificada a tres sessions consecutives o quatre alternes, dins de l'any natural, facultarà a la Junta de Govern per a acordar el cessament del càrrec, el qual tindrà efecte des que es comunique a l'interessat, sense perjuí dels recursos que legalment o estatutàriament l'assistisquen.  
Article 48. Delegació en les Juntes de Govern  
Els components de la Junta de Govern només podran fer-se representar per un altre membre de la Junta, un màxim de tres vegades durant l'any natural, i cap d'ells no podrà ostentar més de dues representacions en cada Junta.   
Article 49. Facultats del president  
1. Al president li correspon:  
a) La presidència i la plena representació oficial del Col·legi en totes les seues relacions amb l'administració Pública estatal, autonòmica i local, autoritats, institucions, corporacions, fundacions públiques o privades, i empreses i persones particulars, sense perjuí que en casos concrets puga encomanar i delegar dites funcions en altres membres de la Junta de Govern, o en comissions constituïdes a l'efecte.  
b) Exercir les funcions correctives de vigilància que els Estatuts o els reglaments reserven a càrrec seu.  
c) Convocar i presidir a l'Assemblea General de col·legiats ordinària, extraordinària o urgent, i a la Junta de Govern, i dirigir les seues deliberacions i, en cas d'empat, dirimir les qüestions que es plantegen amb el seu vot de qualitat, i és responsable davant de l'Assemblea General de l'execució i compliment de tots els acords adoptats.  
d) Presidir les reunions de les distintes comissions de treball del Col·legi, i la resta de comissions específiques i d'estudi que puguen crear-se, a les quals assistisca.  
2. També correspon al president  
a) Subscriure aquells instruments públics, contractes, convenis i la resta de documents solemnes siga procedent, en representació del Col·legi, davant de notari, i directament amb l'Estat, comunitats autònomes, diputacions provincials, ajuntaments i ens locals i els seus respectius organismes autònoms, i la resta d'entitats, institucions, corporacions i fundacions públiques o privades, i empreses i persones particulars, sense cap limitació, amb l'acord previ de la Junta de Govern o de l'Assemblea General, si fa el cas.  
b) Comparéixer davant de qualsevol classe d'autoritats, funcionaris i organismes de l'administració Publica estatal, autonòmica i local, i la resta d'organismes autònoms i entitats oficials, i davant de qualsevol classe de tribunals, jutjats i audiències, en aquells expedients o juís que tinga interés el Col·legi, siguen estos administratius, economicoadministratius, contenciososadministratius o judicials de caràcter civil, mercantil, laboral, contenciós o de jurisdicció voluntària, amb àmplies facultats per a interposar qualsevol classe d'accions i d'excepcions, presentar escrits i ratificar-se en els que siga necessari, recusar, ratllar, proposar i admetre proves inclús les de confessió judicial i pericial, i interposar qualsevol classe de recursos inclosos els extraordinaris i de cassació i de revisió, sense cap excepció.  
c) Atorgar transaccions judicials o extrajudicials i aplanar-se a les demandes que es promoguen contra el Col·legi, així com sotmetre les qüestions litigioses al juí d'àrbitres.  
d) Atorgar poders a favor de lletrats, procuradors, assessors, gestors administratius i persones particulars, perquè puguen actuar en qualssevol assumptes a què es referixen els dos apartats anteriors, podent atorgar el poder a favor de procuradors i advocats amb les facultats que normalment s'inclouen en els poders generals per a pleits, encara que no estiguen expressament continguts en els apartats des anteriors.  
e) Autoritzar amb la seua firma, conjuntament amb les de l'interventor-comptador i el tresorer del Col·legi, els talons, xecs i la resta de documents que suposen disposició o moviments de fons del Col·legi.  
f) Redactar l'informe anual de Presidència sobre la seua actuació al capdavant del Col·legi i sotmetre-ho a coneixement de la primera Assemblea General ordinària.  
g) Elaborar el pressupost anual del Col·legi que, amb la proposta prèvia de l'interventor-comptador i l'informe de la Junta de Govern, elevarà a l'Assemblea General ordinària per a la seua aprovació abans del trenta-un de desembre de l'any anterior al de l'exercici en què haja d'aplicar-se. També proposarà, amb idèntics tràmits, les respectives modificacions de crèdits.  
h) Executar el pressupost aprovat i efectuar les despeses sense més limitació que la seua consignació pressupostària i, si és el cas, d'acord exprés de l'Assemblea General de Col·legiats.  
i) Ordenar els pagaments i els cobraments del Col·legi, dipositar fiances, garanties i avals i retirar-los, si és el cas, davant de les diverses dependències de l'administració Pública estatal, autonòmica i local; sol·licitar subvencions i bonificacions i percebre totes les quantitats que puguen lliurar-se a favor del Col·legi per qualsevol concepte de l'Estat, comunitats autònomes, diputacions provincials, ajuntaments i ens locals, i els seus respectius organismes autònoms, i la resta d'entitats, institucions, corporacions i fundacions públiques o privades, i empreses i persones particulars, sense cap limitació i subscriure els corresponents manaments de pagament o documentació justificativa.  
j) Subscriure la liquidació del pressupost elaborada per l'interventor-comptador al terme de l'exercici econòmic, així com els estats financers, i formular, i subscriure, si és el cas, amb la Junta de Govern, els comptes anuals de la gestió econòmica del Col·legi.  
k) Vetlar per la defensa dels interessos del Col·legi i la salvaguarda dels seus actius.  
l) Exercitar l'acció de defensa dels col·legiats quan procedisca, amb l'acord previ de l'Assemblea General o de la Junta de Govern.  
m) Sotmetre a la Junta de Govern tots els assumptes que entenga que dega de conéixer o resoldre, inclús la proposta, a la seua iniciativa, de convocatòria de l'Assemblea General ordinària, extraordinària o urgent, indicant els assumptes que, al seu parer, han d'incloure's en l'orde del dia.  
n) Resoldre, sense limitació, qualssevol altres assumptes no expressament enunciats en els apartats anteriors, que tinguen relació amb l'activitat col·legial i exercir totes aquelles altres facultats que li competisquen no reservades expressament a l'Assemblea General o a la Junta de Govern, i que es referisquen exclusivament a actes ordinaris d'administració i gestió del Col·legi.  
ñ) Efectuar propostes per a l'adopció d'acords per l'Assemblea General i per la Junta de Govern; i  
o) Exercir aquelles altres facultats que li competisquen, no encomanades expressament a altres òrgans del Col·legi.  
3. A més el president impedirà, sotal la seua responsabilitat, que accedisca a l'exercici d'un càrrec de la Junta de Govern o continue exercint-lo el col·legiat en el qual no concórreguen els requisits estatutaris; negarà la possessió a qui fora triat sense complir-los i el substituirà en la forma prevista en estos Estatuts.  
Article 50. Mediació entre col·legiats  
1. El col·legiat que pretenga promoure actuacions de qualsevol tipus en contra d'un altre col·legiat sobre responsabilitats relacionades amb l'exercici professional podrà, prèviament, dirigir-se al president del Col·legi a fi que si este, ho considerara oportú, faça de mediador.   
2. Amb independència d'allò que s'ha indicat en el paràgraf anterior, el president actuarà de mediador en aquelles diferències que les dos parts sotmeten a la seua consideració.  
Article 51. Funcions del vicepresident i del vocal primer  
1. Li correspon al vicepresident:  
a) Ser membre de la Junta de Govern.  
b) Substituir en les seues funcions al president en casos d'absència, vacant, malaltia o mort.  
c) Col·laborar habitualment amb el president en la gestió del Col·legi, i en tots els assumptes se li que encomane; i  
d) Firmar també els talons, xecs i la resta de documents que suposen disposició o moviment de fons del Col·legi, en qualsevol absència, vacant o malaltia de qualssevol dels tres obligats a firmar-los.  
2. Li correspon al vocal primer:  
a) Substituir en les seues funcions al vicepresident, inclús assumint les que a este li corresponen quan substituïsca el president, en el supòsit d'absència, vacant o malaltia del vicepresident; i  
b) Col·laborar amb el vicepresident en tots els assumptes se li que encomane, sempre que este passe a exercir interinament la presidència en casos de vacant del president.  
Article 52. Facultats del secretari   
Correspon al secretari del Col·legi:  
a) Ser el secretari de l'Assemblea General de col·legiats, de la Junta de Govern i de les comissions de treball creades i de les que pogueren crear-se, delegant estes últimes funcions, de no assumir-les personalment, en el vicesecretari, qui actuarà com a secretari delegat de les referides comissions.   
b) Rebre i conéixer de les sol·licituds, comunicacions, escrits i la resta de documentació dirigida al Col·legi, donant compte detallat al president i, si és el cas, a la Junta de Govern; redactar els oficis, comunicacions i notificacions que procedisquen, per a contestar i despatxar la correspondència ordinària o de tràmit i impulsar en tot moment les tasques administratives de secretaria.  
c) Exercir la direcció del personal necessari per a la realització de les tasques col·legials i organitzar el règim administratiu del Col·legi, amb cura del funcionament i compliment del seu deures dels empleats i dependents del Col·legi, proposant a la Junta de Govern la seua remuneració, correcció i advertència, si s'escau.   
d) Redactar els informes, dictàmens i propostes d'acord i preparar els assumptes que hagen de sotmetre's a la Junta de Govern i a l'Assemblea General de col·legiats, i la relació dels assumptes que hagen de servir el president per a determinar l'orde del dia de cada convocatòria.  
e) Convocar per orde i delegació del president, quan no les efectue este últim personalment, les reunions de l'Assemblea General de Col·legiats i de la Junta de Govern.   
f) Redactar les actes i acords de les reunions que se celebren i cuidar-se de la seua transcripció als corresponents Llibres d'Actes, i de la seua custòdia, tant de l'Assemblea General de Col·legiats com de la Junta de Govern.  
g) Expedir els certificats dels acords que procedisquen, així com els documents que es dirigisquen a les autoritats i col·legiats, retre compte al president, i sotmetre'ls a la seua firma quan corresponga.  
h) Complir i fer complir les decisions del president i els acords de les reunions que se celebren tant de l'Assemblea General com de la Junta de Govern.  
i) Conservar, sota la seua responsabilitat, els diferents llibres, registres, fitxers, expedients, documentació i material del Col·legi.  
j) Portar al dia els llibres registres de col·legiats, especial d'exercents per compte propi, especial de despatxos col·lectius, de no exercents i de jubilats; i els «expedients personals», en els quals figuraran, en primer lloc, la seua sol·licitud d'inscripció i documentació que s'acompanye i, a continuació, per orde cronològic, els certificats, trasllats, notificacions i la resta de documentació que els afecte personalment.  
k) Tramitar amb promptitud i cura els expedients administratius i arxivar-los ordenadament una vegada a l'any, quan estiguen conclosos, amb un índex indicatiu del seu contingut.  
l) Cuidar de l'arxiu de tots els expedients del Col·legi i dels llibres de legislació i consulta que s'adquirisquen per a la biblioteca del Col·legi, mentres no es designe un Vocal de la Junta de Govern o es nomene un col·legiat bibliotecari perquè s'ocupe expressament d'esta comesa.  
m) Presentar a la Junta de Govern les sol·licituds d'alta i baixa de col·legiats, i la resta de documentació que es reba dels col·legiats, quan així procedisca, per a l'adopció del pertinent acord, si és el cas, i notificar la seua resolució a l'interessat.  
n) Redactar la memòria anual de secretaria, sobre les activitats del Col·legi, referides a l'any anterior, i sotmetre-la a coneixement de la primera Assemblea General ordinària de Col·legiats que se celebre l'any; i  
ñ) Exercir aquelles altres funcions que no estiguen específicament atribuïdes als altres components de la Junta de Govern, havent de substituir-lo el vicesecretari en casos d'absència, vacant o impediment de qualsevol classe i auxiliar-lo en la seua gestió administrativa de la Secretaria i coordinació amb la resta de Servicis del Col·legi.  
Article 53. Funcions del vicesecretari   
Correspon al vicesecretari:  
a) Ser membre de la Junta de Govern.  
b) Substituir en les seues funcions al secretari, en casos d'absència, vacant, malaltia o mort, i col·laborar habitualment amb ell en les tasques administratives de la Secretaria del Col·legi i en tots els assumptes li que encomane.  
c) Preparar els assumptes que hagen de sotmetre's a estudi de les comissions de treball creades, o que puguen crear-se en el si del Col·legi.  
d) Convocar, per orde i delegació del secretari, les reunions de les comissions de treball.  
e) Redactar els informes, dictàmens i actes de les reunions que se celebren per les comissions de treball i tenir cura de la transcripció als corresponents llibres d'actes, si s'hagueren establit.  
f) Expedir les certificats dels dictàmens o informes elaborats, així com dels documents que s'originen en el si de les comissions del treball, i facilitar-los al secretari, si han de ser sotmesos a debat de la Junta de Govern.   
g) Tramitar els expedients que s'originen en el si de les comissions de treball, i arxivar-los ordenadament una vegada a l'any, quan estiguen conclosos, amb un índex indicatiu del seu contingut.  
h) Transferir anualment els expedients ja conclosos a la Secretaria del Col·legi, perquè siguen arxivats juntament amb els originats en la pròpia Secretaria del Col·legi; i  
i) Exercir les funcions que específicament li encarregue o delegue el secretari del Col·legi.  
Article 54. Funcions de l'interventor-comptador  
Correspon a l'interventor-comptador:  
a) Ser membres de la Junta de Govern.  
b) Preparar tota la documentació que es precise per a la tramitació dels expedients d'ordenació de despeses, d'ordenació de pagaments i d'ordenació de despeses i pagament.  
c) Autoritzar amb la seua firma, els talons i xecs i la resta de documents de moviment i disposició de fons del Col·legi.  
d) Portar al dia la comptabilitat pressupostària i patrimonial del Col·legi.  
e) Exercir la fiscalització de les despeses pressupostàries i de les no pressupostàries, així com de la gestió econòmica.   
f) Encarregar-se de l'elaboració dels documents que integren el pressupost ordinari, així com de les modificacions de crèdit, si és el cas; de la liquidació, i de la preparació dels comptes anuals, i dels estats financers, sotmetent-los a la firma del president i, posteriorment, a informe de la Junta de Govern.  
g) Revisar els comptes i preparar l'Inventari dels Béns, Drets i Capitals del Col·legi.  
h) Encarregar-se de tot el referent a la compra de béns, material d'oficina, despeses periòdiques i d'adquisició de béns inventariables; i  
i) Cuidar de tindre enquadernats al terme de l'exercici econòmic, el llibre d'inventaris i els llibres de comptabilitat, així com els pressupostos, modificacions de crèdits, comptes anuals, expedients econòmics i del seu arxiu.   
Article 55. Funcions del tresorer.  
Correspon al tresorer:  
a) Ser membre de la Junta de Govern.  
b) Fer-se càrrec de la documentació que se li entregue per a efectuar pagaments, i preparar els talons i xecs i la resta de documents que corresponga, sotmetent-los a la firma del president i de l'interventor-comptador.  
c) Custodiar els fons del Col·legi.  
d) Realitzar els cobraments i pagaments ordenats.  
e) Autoritzar amb la seua firma, els talons i xecs i la resta de documents de moviment i disposició de fons del Col·legi.   
f) Vigilar la gestió recaptatòria del Col·legi, donant compte al president i a l'interventor-comptador de les anomalies que observe.  
g) Portar al dia el llibre de caixa, així com traslladar mensualment al llibre d'arquejos, el corresponent arqueig mensual; i la comptabilitat de les institucions bancàries, amb compte obert amb el Col·legi.  
h) Cuidar-se de tindre enquadernat al terme de l'exercici econòmic el llibre de caixa, el llibre d'arquejos i el de la seua comptabilitat, així com de la documentació i expedients a càrrec seu i del seu arxiu; i  
i) Confeccionar el corresponent compte anual de moviment de fons, sotmetent-lo a informe de la Junta de Govern i col·laborar amb l'interventor-comptador en la preparació dels altres documents per a la confecció del pressupost ordinari, les modificacions de crèdits i de la liquidació, així com en la preparació dels comptes anuals.   
Article 56. Funcions dels vocals  
1. Correspon als vocals ser membres de la Junta de Govern i encarregar-se de la presidència efectiva, direcció i impulsió de les comissions de treball, quan se'ls designe, i són responsables del seu funcionament davant de la Junta de Govern.  
2. Els restants components de la Junta de Govern, no presidents de comissions de treball, en formaran part d'alguna, a més d'assistir a les Assemblees Generals de Col·legiats i d'intervindre, amb veu i vot, en totes les Juntes de Govern que es convoquen, hauran de col·laborar en els estudis, informes o dictàmens que la pròpia Junta de Govern o el president els encarreguen o encomanen.  
Article 57. Funcions del bibliotecari   
1. En cas d'anomenar-se un vocal de la Junta de Govern encarregat de la biblioteca del Col·legi, o que fora nomenat un col·legiat per a esta comesa, serà personalment responsable del servici de biblioteca i consulta, amb les obligacions següents.  
a) Ser el cap del servici de biblioteca i consulta.   
b) Cuidar de l'ordenació i bon funcionament de la biblioteca del Col·legi i del servici de préstecs a col·legiats i el seu control.  
c) Incrementar els fons de la biblioteca, mitjançant l'adquisició d'obres sobre temes professionals, de comptabilitat, d'auditoria, de fiscalitat, d'organització d'empreses i d'arxiu d'oficines, per a la seua consulta pels col·legiats.  
d) Mantindre, iniciar o cancel·lar subscripcions a revistes d'actualitat, d'economia, de gestió i administració d'empreses, de fiscalitat, de comptabilitat i auditoria, de procediment i de legislació, per a la seua consulta pels col·legiats, sempre que s'autoritze pel president o la Junta de Govern.  
e) Fomentar entre els col·legiats els donatius o llegats dels seus llibres i biblioteca de caràcter professional.  
f) Encarregar-se de les publicacions del Col·legi, si així s'acordara, sota l'orientació de la Junta de Govern i direcció del president; i  
g) Sol·licitar al president que s'incloga en el pressupost ordinari, consignació suficient per a la millora i eficaç activitat del servici de biblioteca i consulta.   
Article 58. Cessament en els càrrecs  
Els membres de la Junta de Govern, al cessar en el seu càrrec, cessaran així mateix en els altres càrrecs que tingueren assignats, en raó de ser membres de la Junta de Govern.  
Article 59. Comissions  
1. La Junta de Govern podrà crear totes les comissions que estime oportunes, a les quals podran pertànyer aquells col·legiats que siguen designats per la pròpia Junta.  
2. Podrà, igualment, crear o autoritzar les seccions de col·legiats que estime necessàries o convenients per al Col·legi i que redunden en la millor defensa i promoció de la professió.  
3. Les seccions actuaran subordinades a la Junta de Govern, que autoritzarà els seus reglaments o les modificacions d'estos. Les actuacions i comunicacions de cada una d'estes seccions destinades per a fora del Col·legi s'efectuaran per la Junta de Govern, prèvia decisió d'esta sobre la seua pertinència.  
4. Totes les comissions i seccions que es creuen tindran com a president nat al president, qui podrà delegar en el vocal de la Junta que discrecionalment assenyale en cada cas. Les seues actuacions revertiran la forma de propostes, informes i dictàmens que necessàriament s'arreplegaran en el corresponent llibre d'actes, si s'hagueren establit.  
CAPÍTOL IV  
De l'elecció de la Junta de Govern  
Article 60. Forma de proveir-se els càrrecs de la Junta de Govern  
1. Els càrrecs de la Junta de Govern es proveiran per elecció, mitjançant votació directa i secreta de tots els col·legiats.   
2. Seran elegits per temps de quatre anys i podran ser reelegits o optar, els qui els exercisquen, a un altre càrrec. No obstant el president només podrà ser reelegit una sola vegada de forma consecutiva.  
3. La renovació dels càrrecs de la Junta de Govern es verificarà per la meitat amb subjecció al següent torn de rotació:  
Primer. President, secretari, interventor-comptador i vocals 1r, 2n, 3r, 4t i 5é.  
Segon. vicepresident, vicesecretari, tresorer i vocals 6é, 7é, 8é, i 9é i, en este cas, podran ser vocals els col·legiats no exercents quan es proveïsquen o renoven estos vocals.  
4. Si fóra dels anys expressats es produïra alguna vacant en la Junta de Govern es proveirà també per elecció conforme ha sigut previst en l'article 41 dels Estatuts.  
Article 61. Electors  
Tots els col·legiats tindran dret al sufragi a partir dels sis mesos següents a la data de la seua incorporació al Col·legi.  
Article 62. Convocatòria per a eleccions  
La convocatòria per a l'elecció dels càrrecs de la Junta de Govern correspon a esta o a la Junta Electoral definida en l'article 41 d'estos Estatuts, la qual haurà, en este cas convocar Assemblea General extraordinària de col·legiats a l'efecte i d'acord amb el que establixen els presents Estatuts.  
Article 63. Llista d'electors i reclamacions  
1. El secretari, dins dels cinc dies naturals següents a la data de l'anunci de la convocatòria, haurà d'inserir en el tauler d'anuncis el nombre de registre de col·legiat que tenen dret a vot, junt amb una còpia del text de la convocatòria amb menció especial dels càrrecs objecte d'elecció, requisits per a accedir, dia lloc i horari de votació i, concretament, de l'inici de l'escrutini.  
2. Els col·legiats que vulguen formular reclamacions sobre la seua possible exclusió en funció d'un error d'antiguitat en el seu número de Registre de Col·legiats, hauran de realitzar-ho dins del terme de cinc dies naturals següents a la data d'expiració de la presentació de candidatures.  
3. La Junta de Govern, en cas d'existir reclamacions contra possibles exclusions, resoldrà en el terme de tres dies naturals següents i notificarà la seua resolució a cada reclamant en els dos dies següents.  
Article 64. Convocatòria  
L'elecció per a cobrir els càrrecs vacants de la Junta de Govern, per termini de duració, se celebrarà generalment dins del mes de març de l'any corresponent i l'elecció serà l'únic punt de l'orde del dia de la convocatòria per a l'Assemblea General extraordinària de col·legiats.  
Article 65. Anunci de la convocatòria  
La Junta de Govern redactarà la convocatòria electoral, la qual s'anunciarà amb una antelació de trenta-cinc dies naturals, com a mínim a la data de la celebració de l'elecció i un màxim de quaranta-cinc dies naturals.  
Article 66. Candidats  
1. Per a ser proclamat candidat a qualsevol càrrec de la Junta de Govern serà indispensable ser elector, residir en la demarcació del Col·legi i tindre una antiguitat mínima de dos anys des de la seua incorporació com col·legiat fins al dia de les eleccions.  
2. En el cas que un o més candidats formen part de la Junta ixent, estos cessaran, automàticament, en el moment de ser admesa la seua candidatura i la Junta que subsistisca quedarà vàlidament constituïda.  
3. Si qui ja formara part de la Junta de Govern pretenguera ser elegit per a un altre càrrec de la mateixa, abans que transcorreguera el termini per al qual va ser triat, cessarà prèviament en el que estiga exercint, el càrrec del qual es proveirà per elecció en la següent Assemblea General per a la qual es convoquen eleccions.   
Article 67. Presentació de candidatures   
1. Les candidatures hauran de presentar-se en la seu del Col·legi, i estar registrades en el llibre corresponent, amb vint-i-cinc dies naturals d'antelació com a mínim a la data assenyalada per a l'acte electoral. Les candidatures podran ser individuals per a un càrrec determinat o conjuntes per a diversos càrrecs i hauran de ser propostes com a mínim per vint-i-cinc col·legiats amb dret a ser electors i seran vàlides les firmes dels mateixos aspirants, els quals, en tot cas, han de firmar la seua conformitat.  
2. En la proposició de candidatura es determinarà el nom i domicili d'aquell dels proponents a qui haja de notificar-se qualsevol resolució relativa a la candidatura proposada.   
3. Cap col·legiat no podrà presentar la seua candidatura para més d'un càrrec.   
Article 68. Idoneïtat dels candidats  
1. La Junta de Govern, l'endemà de finalitzar el termini de presentació de candidatures, proclamarà candidats a aquells col·legiats que reunisquen els requisits exigits en els presents Estatuts.  
2. Quan en una candidatura conjunta algun dels seus components siga exclòs per falta d'idoneïtat, conforme als presents Estatuts, la Junta de Govern concedirà als proponents un termini de cinc dies perquè la dita candidatura puga ser completada. Transcorregut el dit termini sense ser completada la candidatura, s'entendrà que dita candidatura renúncia al càrrec o vocalia afectada per l'exclusió.   
3. A continuació es publicarà l'acord en el tauler d'anuncis del Col·legi i ho comunicarà l'endemà als interessats, sense perjuí que es puga remetre a la resta dels col·legiats.  
Article 69. Exclusió de candidats  
1. En el cas que algun candidat fora exclòs, l'exclusió haurà de ser motivada i es notificarà l'endemà, al proponent designat i al candidat exclòs.  
2. Contra la resolució d'exclusió d'un candidat decidida per la Junta de Govern, serà lícit presentar recurs davant d'esta, que haurà de formalitzar-se en el terme de vint-i-quatre hores.  
3. En el mateix termini la Junta de Govern haurà de resoldre este recurs. Contra la resolució del recurs no pot interposar-se cap recurs corporatiu. Els candidats proclamats que no tinguen opositors quedaran triats automàticament, sense que siga necessari convocar Assemblea General per a la votació.  
Article 70. Mesa electoral  
1. Per a la celebració de l'elecció es constituirà la mesa electoral, integrada pel president qui actuarà com a president, o per un membre de la Junta que el substituïsca en el dit acte, i per altres dos membres més de la Junta de Govern, que actuaran com a vocals, i el menys antic farà de secretari, de no formar part de la mesa el titular. No formaran part de la mesa els candidats a l'elecció.  
2. Cada candidat podrà designar, entre els col·legiats, un interventor que el represente en les operacions electorals.  
3. En la mesa electoral es trobarà l'urna o urnes, que hauran de tancar-se i precintar-se amb el segell del Col·legi, deixant només una ranura per a la introducció del vot.  
4. Constituïda la mesa electoral, el president indicarà el començament de la votació i, a l'hora prevista per a la seua finalització, es tancaran les portes del saló i tan sols podran votar els col·legiats que es troben en el seu interior.  
5. Els membres de la mesa electoral podran absentar-se, però sempre hauran d'estar presents com a mínim dos.  
6. A continuació, i prèvia l'oportuna comprovació, s'introduiran dins de l'urna electoral els vots que hagen arribat, fins aquell moment, per correu certificat, amb els requisits establits.   
7. La Junta de Govern determinarà l'horari de les eleccions, que tindrà una duració mínima de vuit hores i màxima de deu hores.  
8. Les paperetes de votació hauran de ser del mateix color i grandària. Les paperetes, seran editades pel Col·legi i cursades una de cada candidatura als col·legiats, sense descartar que els candidats puguen també confeccionar-les amb característiques, exactament iguals que les editades per la Junta de Govern.  
9. En el lloc de la votació es distribuiran, en quantitat suficient, paperetes amb el nom de cada candidatura presentada.  
Article 71. Votació  
1. L'elecció dels membres de la Junta de Govern es farà per mitjà de la votació directa i secreta dels col·legiats.  
2. Els votants hauran d'acreditar la seua personalitat a la mesa electoral la qual comprovarà que estiguen inclosos en el cens elaborat per a les eleccions. El president pronunciarà en veu alta el nom i cognoms del votant i en el moment d'introduir la papereta en l'urna es farà menció que ha votat.  
Article 72. Vot per correu  
1. Els col·legiats podran emetre per correu el seu vot de la manera següent:  
a) S'introduirà en un sobre la papereta de votació doblegada adequadament, el sobre de la qual, tindrà imprés, les paraules «papereta de votació».  
b) S'introduirà este sobre dins d'un altre major, juntament amb la fotocòpia del carnet de col·legiat o alternativament fotocòpia del DNI o autenticació notarial del remitent. En la solapa del sobre de faran constar les dades del votant i este firmarà el sobre creuant la solapa a fi de garantir la seua integritat.  
c) Es remetrà este segon sobre per correu certificat a l'atenció del president de la mesa electoral amb la indicació següent: «Per a les eleccions del Col·legi de Titulars Mercantils de Castelló, a celebrar el dia...»  
2. Els sobres per a les eleccions seran remesos, un exemplar de cada u, als col·legiats, junt amb la o les paperetes.  
3. Només es computaran els vots emesos, per correu certificat, que complisquen els requisits establits en els paràgrafs anteriors i que tinguen entrada en la seu del Col·legi abans de començar l'escrutini.  
4. El vot personal prevaldrà sobre l'emés per correu que, si és el cas, s'anul·larà.  
Article 73. Escrutini  
1. Una vegada finalitzada la votació i posteriorment dipositats els vots rebuts per correu, es procedirà a continuació i sense interrupció a l'escrutini, en el transcurs del qual es llegiran en veu alta totes les paperetes. Per a l'acte de l'escrutini es podran nomenar dos escrutadors dels assistents a l'Assemblea General que auxiliaran a la mesa electoral.  
2. En cas d'empat de vots, s'entendrà que ha sigut triat el candidat que més temps figure inscrit de forma ininterrompuda com col·legiat i en cas d'empat el de més edat.  
3. Acabat l'escrutini el president de la mesa electoral anunciarà el seu resultat i proclamarà electes als candidats que hagueren obtingut, per a cada càrrec, el nombre més gran de vots. En cas d'empat s'entendrà triat el col·legiat més antic, el resultat del qual es reflectirà en l'oportuna Acta, que a este efecte haurà d'alçar-se, sent firmada al final de l'acte, pels components de la mesa electoral.  
4. Els candidats podran fer constar en l'acte d'escrutini, qualsevol observació relativa al desenvolupament de les eleccions que creguen oportuna, i podran interposar recurs en contra del resultat electoral davant de la Mesa Electoral, en el termini dels cinc dies naturals posteriors a l'elecció, la qual resoldrà en el termini de tres dies, i la resolució que es dicte es podrà recórrer en alçada davant del Consell de Col·legis de Titulats Mercantils i Empresarials de la Comunitat Valenciana. No obstant l'acord de la mesa electoral serà executiu.   
5. Dins dels vuit dies següents el president de la Mesa Electoral haurà de comunicar a l'òrgan competent de la Generalitat Valenciana els resultats registrats, la composició de la Junta electa i els requisits que la llei establix. Així mateix, dit resultat es comunicarà per la Junta de Govern al Consell de Col·legis de Titulats Mercantils i Empresarials de la Comunitat Valenciana i al Consell Superior de Col·legis Oficials de Titulats Mercantils d'Espanya.  
Article 74. Vots defectuosos  
1. Serà declarat nul aquell vot que continga expressions alienes al contingut estricte de la votació o que presente ratllades o esmenes.  
2. El vot serà parcialment nul per al càrrec en què s'hagen indicat més d'un nom de candidat o el nom d'un candidat per a un altre càrrec o d'un col·legiat que no concórrega a l'elecció.  
3. Les paperetes que s'hagen omplit parcialment seran valides per als càrrecs i persones correctament expressats sempre que reunisquen per a estos tots els requisits.  
Article 75. Proclamació de membres electes i presa de possessió   
La Junta de Govern donarà possessió en un acte públic, en el termini de deu dies naturals posteriors al de la celebració de les eleccions, o si és el cas, des del dia que es considere desestimat el possible recurs en contra del resultat de l'escrutini, als candidats electes d'acord amb el resultat de l'escrutini a què es referix l'article 73 d'estos Estatuts.  
CAPÍTOL V  
Elecció de membres del Consell i de compromissaris  
Dels membres del Consell  
Article 76. Membres del Consell de Titulats Mercantils i Empresarials de la Comunitat Valenciana  
Podran ser elegits membres del Consell de Titulats Mercantils i Empresarials de la Comunitat Valenciana aquells col·legiats exercents que tinguen una antiguitat superior a cinc anys.  
Article 77. Anunci de l'elecció de membres del Consell  
L'elecció s'efectuarà mitjançant votació realitzada per la Junta de Govern, que anunciarà als col·legiats amb quinze dies d'anticipació la data en què s'efectuarà la dita elecció, el dret dels col·legiats que reunisquen els requisits reglamentaris a ser elegits, i el termini per a presentar candidatures.  
Article 78. Candidatures  
Les candidatures per a ostentar el càrrec hauran de presentar-se pels interessats, per escrit, com a mínim, vint-i-quatre hores abans de la celebració de la Junta de Govern convocada a fi de procedir a l'elecció.  
Article 79. Votació  
La votació serà nominal i secreta resultant triats els candidats que obtinguen el nombre més gran de vots i, en cas d'empat, el de major antiguitat en el Col·legi.  
Article 80. Proclamació  
Acabada la votació es redactarà la corresponent acta de la reunió de la Junta de Govern, i seran proclamats els candidats elegits, a favor dels quals s'expedirà el corresponent certificat pel secretari amb el vistiplau del president.  
Article 81. Duració del càrrec  
El temps de duració del mandat dels així elegits serà de quatre anys.  
Article 82. Vacants  
El cessament de qualsevol elegits donarà lloc a l'elecció d'un nou membre, per mitjà del mateix sistema, i la duració del càrrec del qual serà pel temps que restara al cessat.  
Dels compromissaris  
Article 83. Compromissaris  
1. Per a assistir a les Assemblees Generals de Col·legis, que se celebren en el si del Consell Superior de Col·legis de Titulats Mercantils d'Espanya, o a les reunions que convoque el Consell de Col·legis de Titulats Mercantils i Empresarials de la Comunitat Valenciana, el Col·legi nomenarà a aquells col·legiats que amb caràcter de compromissaris hagen d'acudir a les esmentades Assemblees o reunions, el nomenament de les quals tindrà una duració de quatre anys, per mitjà d'elecció cada dos anys de la mitat d'ells, subjecta a les mateixes normes i requisits establits per a l'elecció dels membres de la Junta de Govern, tal com s'establixen en els presents Estatuts, fent coincidir l'acte de l'elecció de compromissaris amb el de la votació per al nomenament dels membres de la Junta de Govern.  
2. El nombre de compromissaris serà el resultant de designar u per cada cent col·legiats o fracció i per a ser nomenat candidat cal tindre no sols la condició de col·legiat amb mes de dos anys d'antiguitat corporativa sinó, a més, haver exercit càrrecs en Juntes de Govern d'este Col·legi o d'un altre de la mateixa professió, per un temps mínim de tres anys.  
TÍTOL IV  
Dels membres d'honor i de mèrit  
CAPÍTOL I  
Col·legiats d'honor i de mèrit.  
Article 84. Col·legiats d'Honor i de Mèrit.   
1. L'Assemblea General de Col·legiats, a proposta de la Junta de Govern, podrà designar president o col·legiat d'honor a aquella persona, espanyola o estrangera, Titular Mercantil o no, a fi de reconéixer els seus eminents servicis al Col·legi o a la professió o la seua tasca en el desenvolupament de la ciència mercantil i/o econòmica empresarial.  
2. Igualment l'Assemblea General de Col·legiats, a proposta de la Junta de Govern podrà designar col·legiat de mèrit, a aquell company col·legiat que es trobe en la situació exposada en l'anterior paràgraf, o que tenint més de 25 anys d'antiguitat corporativa ho sol·licite, invocant mèrits, que la Junta de Govern valorarà i decidirà respecte d'això.  
3. La qualitat de col·legiat d'honor o de mèrit, només dóna dret a assistir a les reunions corporatives, en les quals tindran veu però no vot.  
TÍTOL V  
Del règim disciplinari  
CAPÍTOL I  
De la responsabilitat col·legial i facultats disciplinàries  
Article 85. Responsabilitat  
Amb independència de la responsabilitat civil o penal en què puguen incórrer, els col·legiats queden subjectes a la responsabilitat disciplinària en els termes que disposen les normes legals respectivament aplicables.  
Article 86. Facultats disciplinàries  
1. Les sancions disciplinàries corporatives es faran constar sempre en l'expedient personal del col·legiat objecte de la sanció.  
2. Les sancions o correccions disciplinàries que impose l'autoritat judicial, es faran constar o no en l'expedient personal d'estos, a criteri de la Junta de Govern i atenent les circumstàncies del cas.  
CAPÍTOL II  
De les faltes  
Article 87. Classes de faltes  
Les faltes que comporten sanció disciplinària queden classificades en molt greus, greus i lleus.  
Article 88. Faltes molt greus  
Són faltes molt greus:  
a) La infracció de les prohibicions de l'exercici professional en els casos legalment incompatibles.  
b) La prestació de servicis professionals amb incompliment dels requisits especificats en estos Estatuts.  
c) Els actes o omissions que constituïsquen ofensa greu a la dignitat de la professió o a les regles ètiques que la governen.  
d) L'atemptat a la dignitat i a l'honor de les persones que integren la Junta de Govern, que actuen en l'exercici de les seues funcions, i contra tots els companys amb motiu de l'exercici professional.  
e) El cometre delictes en qualsevol grau de participació, com a conseqüència de l'exercici de la professió.  
f) La realització d'activitats, constitució d'associacions o formar part d'estes, quan tinguen com a finalitat o realitzen funcions que siguen pròpies del Col·legi o que en qualsevol forma ho interferisquen.  
g) La reiteració en falta greu.  
h) L'intrusisme professional i el fet d'encobrir-lo.  
i) La comissió d'infraccions que pel seu número o gravetat resultaren moralment incompatibles amb l'exercici de la professió.  
j) La falta de notificació al Col·legi de la constitució, estructura, nom, components, titulació i circumstàncies concurrents d'un despatx col·lectiu o de les seues modificacions, conforme prevé el número 4 de l'article 17 d'estos Estatuts.  
Article 89. Faltes greus  
Són faltes greus:  
a) L'incompliment greu de les normes estatutàries o dels acords adoptats pel Col·legi, llevat que constituïsquen falta de superior entitat.  
b) La falta de respecte, per acció o omissió, als components de la Junta de Govern que actuen en l'exercici de les seues funcions.  
c) Els actes de desconsideració manifesta en relació als companys en l'exercici de l'activitat professional.  
d) La competència deslleial.  
e) Els actes i les omissions descrits en els apartats a), b), c), i e) de l'article anterior, quan no tinguen entitat suficient per a ser considerats com molt greus.  
Article 90. Faltes lleus  
Són faltes lleus:  
a) La negligència en el compliment de les normes estatutàries.  
b) Les infraccions lleus dels deures que la professió imposa.  
c) Els actes enumerats en l'article anterior, quan no tinguen entitat suficient per a ser considerats com a greus.  
CAPÍTOL III  
De les sancions  
Article 91. Sancions  
Les sancions que puguen imposar-se són:  
1. Per faltes molt greus:  
a) Per als dels apartats b), c), d), e), f), g) i h) de l'article 88 suspensió de l'exercici de la professió per un termini superior a un any sense excedir-ne de tres.  
b) Per als apartats a) i i) de l'article 88 expulsió del Col·legi.  
2. Per faltes greus:  
Suspensió de l'exercici de la professió per un termini no superior a un any.  
3. Per faltes lleus:  
a) Advertència per escrit.  
b) Repressió privada.  
Article 92. Notificació de les sancions   
La Junta de Govern remetrà al Consell Superior de Col·legis de Titulats Mercantils d'Espanya, i al Consell de Col·legis de Titulats Mercantils i Empresarials de la Comunitat Valenciana, testimoni dels seus acords de condemna en els expedients sobre responsabilitat disciplinària dels col·legiats, per faltes greus o molt greus.  
Article 93. Publicitat de sancions i recursos  
1. Les sancions comportaran l'efecte corresponent a cada correcció; la seua imposició serà notificada pel secretari i es podrà recórrer en contra, en la forma i amb els efectes previstos en l'article 114 d'estos Estatuts.  
2. Es donarà publicitat a les sancions fermes.  
CAPÍTOL IV  
Extinció de la responsabilitat disciplinària  
Article 94. Causes d'extinció  
1. La responsabilitat disciplinària dels col·legiats s'extingix pel compliment de la sanció, la defunció, la prescripció de la infracció i la prescripció de la sanció.  
2. Si durant la tramitació del procediment disciplinari es produïra la defunció de l'inculpat es dictarà una resolució declarant extingida la responsabilitat i arxivant les actuacions.  
3. La baixa en el Col·legi no extingix la responsabilitat disciplinària contreta durant el període d'alta, encara que determina la impossibilitat d'executar la sanció que s'acorde. En este cas es conclourà el procediment disciplinari per mitjà de la resolució que procedisca i en cas de sanció la seua execució quedarà en suspens fins al moment en què el col·legiat causara novament alta en el Col·legi.  
Article 95. Prescripció de les infraccions  
1. Les infraccions molt greus prescriuran al cap de dos anys, les greus a l'any i les lleus als sis mesos.  
2. El termini de prescripció començarà a comptar-se des que la infracció s'haguera comés.  
3. La prescripció s'interromprà per la notificació al col·legiat afectat de l'acord d'obertura de la informació prèvia o del procediment disciplinari. El termini tornarà a computar-se si el procediment disciplinari romanguera paralitzat per causa no imputable al col·legiat inculpat.  
Article 96. Prescripció de les sancions  
1. Les sancions imposades per faltes molt greus prescriuran al cap de tres anys; les imposades per faltes greus als dos anys i les imposades per faltes lleus a l'any.  
2. El termini de prescripció de la sanció per falta d'execució començarà a comptar de l'endemà a aquell en què adquirisca fermesa la resolució per la qual s'imposa sanció, aplicant-se igualment el que establix l'article 132.3 de li Llei 30/1992, de 26 de novembre.  
Article 97. Rehabilitació per caducitat de l'anotació  
1. Les anotacions de les sancions en l'expedient personal del col·legiat caducaran als sis mesos si haguera sigut per falta lleu; als dos anys si haguera sigut per falta greu; als quatre anys si haguera sigut per falta molt greu; i als cinc anys si la sanció haguera sigut d'expulsió.  
2. El termini per a la rehabilitació col·legial es comptarà a partir del dia següent a aquell en què haguera quedat complida la sanció.  
3. Els sancionats podran sol·licitar de la Junta de Govern la seua rehabilitació una vegada transcorreguts els dits terminis de caducitat, la qual s'acordarà sense més tràmits una vegada efectuada la comprovació que ha transcorregut el període de caducitat fixat.  
4. No obstant, si la sanció haguera consistit en l'expulsió del Col·legi, el sol·licitant haurà d'aportar proves de la rectificació de conducta, que seran apreciades ponderadament per la Junta de Govern del Col·legi a l'efecte d'acordar o denegar la rehabilitació, la qual cosa es farà immediatament per resolució motivada i en un termini màxim de dos mesos des de la sol·licitud. La Junta podrà designar a estos efectes entre els seus membres un ponent que, amb audiència prèvia de l'interessat i pràctica de les proves que estime convenients, informe favorablement o contràriament la mencionada sol·licitud. La resolució de la Junta de Govern es notificarà al sol·licitant amb indicació que en el termini d'un mes podrà interposar recurs davant del Consell de Col·legis de la Comunitat Valenciana. Transcorregut el termini de dos mesos sense que la Junta haja dictat una resolució expressa, la sol·licitud s'entendrà rebutjada als efectes oportuns, inclòs el de deduir l'oportú recurs contra tal denegació.  
5. La Junta de Govern remetrà al Consell de Col·legis de la Comunitat Valenciana, testimoni de la resolució que dicte en l'expedient de rehabilitació.  
CAPÍTOL V  
Procediment sancionador  
Article 98 . Disposicions generals   
L'exigència de les responsabilitats disciplinàries en què puguen incórrer els col·legiats d'este Col·legi, en cas d'infracció dels seus deures professionals o col·legials, sense perjuí de la responsabilitat civil o penal exigible, serà tramitada conforme es regula en este capítol i en el no previst s'aplicarà la Llei 30/1992, de 26 de novembre, sobre Règim Jurídic de les Administracions Públiques i del Procediment Administratiu Comú.  
Article 99. Incompatibilitat de procediments  
1. No podran sancionar-se els fets que hagen sigut sancionats penalment, en els casos en què s'aprecie identitat de subjecte, fet i fonament.  
2. Quan s'estiga tramitant un procés penal pels mateixos fets o per altres la separació sancionable dels quals d'acord amb este capítol siga racionalment impossible, el procediment serà suspés en la seua tramitació. La represa del procediment disciplinari quedarà demorada fins que recaiga pronunciament ferm de l'autoritat judicial.  
3. Una vegada iniciat el procediment, en qualsevol moment del mateix en què l'instructor aprecie que la presumpta infracció puga ser constitutiva de delicte o falta penal, ho posarà immediatament en coneixement de l'òrgan que haguera ordenat la incoació de l'expedient perquè tal decidisca sobre la comunicació dels fets al Ministeri Fiscal i resolga la suspensió del procediment fins que recaiga pronunciament ferm de l'autoritat judicial.  
4. Represa la tramitació de l'expedient disciplinari en qualsevol dels supòsits mencionats, la resolució que es dicte haurà de respectar l'apreciació dels fets que continga el pronunciament judicial.  
Article 100 . Suspensió provisional  
1. Si per resolució de l'òrgan competent s'acorda la incoació del procediment disciplinari, el mateix òrgan podrà acordar com a mesura preventiva la suspensió provisional en l'exercici de la professió dels col·legiats afectats que estigueren sotmesos a processament o inculpació en un procediment penal. Tal decisió haurà d'adoptar-se mitjançant una resolució motivada i amb audiència prèvia de l'interessat, havent de ser aprovada conforme determina este capítol.  
2. La resolució que acorde la suspensió provisional en l'exercici de la professió haurà de ser notificada a l'interessat i serà recurrible d'acord amb el que preveu el mateix.  
3. La suspensió provisional podrà prolongar-se mentres dure el processament o la inculpació, sense que afecte el manteniment la situació de suspensió del procediment prevista en l'article anterior.  
Article 101. Tramitació del procediment, notificacions i pròrrogues de terminis.  
1. El procediment disciplinari s'impulsarà d'ofici en tots els seus tràmits, que s'ajustaran a estos Estatuts i, en allò no previst, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els principis de la qual continguts en el títol IX, en tot cas, seran de compliment obligatori.  
2. La tramitació i les notificacions s'ajustaran a allò que s'ha establit en estos Estatuts i si no n'hi ha, al que disposa el títol V, capítol III i en el títol VI, capítol II, de la mencionada Llei 30/1992, de 26 de novembre.  
3. Les notificacions hauran de ser fetes en el domicili professional que el col·legiat tinga comunicat al Col·legi amb plena validesa i sense perjuí de la responsabilitat que poguera derivar-se de no haver comunicat reglamentàriament el seu eventual trasllat. Si no poguera ser verificada la notificació en els termes previstos pels apartats 1, 2 i 3 de l'article 59 de l'esmentada Llei 30/1992, s'efectuarà l'entrega per empleat del Col·legi amb subjecció a allò que s'ha assenyalat en els apartats 2 i 3 de l'expressat precepte; si, a pesar d'això, no poguera efectuar-se l'entrega en el dit domicili a cap persona relacionada amb l'inculpat per raó de parentiu o permanència, la notificació s'entendrà efectuada als quinze dies del seu anunci en el tauler d'anuncis del Col·legi.  
4. Els terminis del procediment disciplinari seran prorrogables, excepte disposició expressa en contra, a proposta raonada de l'instructor de l'expedient, aprovada per la Junta de Govern del Col·legi, aprovació que haurà d'efectuar-se en tot cas abans del seu venciment. L'acord sobre la pròrroga, que es notificarà al col·legiat afectat o recurrent, per a la seua consideració en la resolució que pose fi al procediment i en l'eventual impugnació de tals actes en els ulteriors recursos que, si és el cas, s'interposen contra esta.  
Article 102. Presumpció d'innocència i informació  
Els col·legiats respecte dels quals se seguisquen procediments disciplinaris, tindran els següents drets:  
a) A la presumpció d'innocència.  
b) A ser notificat dels fets que se li imputen, de les infraccions que tals fets puguen constituir i de les sancions que, si és el cas, se'ls pogueren imposar, així com de la identitat de l'instructor, de l'òrgan competent per a imposar la sanció i de la norma que atribuïsca tal competència.  
c) Abstindre's de declarar en el procediment seguit en contra seu, formular al·legacions i utilitzar els mitjans de defensa admesos per l'ordenament jurídic, que resulten procedent.  
d) als altres drets reconeguts per la ja esmentada Llei 30/1992, de 26 de desembre.  
CAPÍTOL VI  
De les actuacions  
Article. 103. Iniciació del procediment  
1. El procediment s'iniciarà d'ofici per resolució de la Junta de Govern, resolució que s'adoptarà per iniciativa pròpia, a petició raonada del president o per denúncia.  
2. L'inici del mencionat procediment donarà lloc directament a l'obertura de l'expedient disciplinari o, si és el cas, a l'obertura de l'un període d'informació prèvia en els termes que preveu l'article següent.   
3. Si els fets afectaren un membre de la Junta de Govern del Col·legi la iniciació del procediment donarà origen exclusivament a la remissió de l'expedient al Consell de Col·legis de la Comunitat Valenciana, sent de l'exclusiva competència d'este l'obertura d'expedient disciplinari, la instrucció de la informació prèvia o l'arxivament de les actuacions sense més tràmit.  
Article. 104. Informació prèvia  
1. La Junta de Govern podrà iniciar el procediment obrint un període d'informació prèvia a fi de conéixer les circumstàncies del cas concret i la conveniència o no de procedir a l'obertura de l'expedient disciplinari.   
2. Finalitzades les actuacions de tal informació i, en tot cas, en el termini màxim de trenta dies hàbils des de la resolució que va acordar obrir-la, la Junta de Govern dictarà una resolució per la qual decidirà l'obertura de l'expedient disciplinari, d'acord amb l'article anterior o bé l'arxiu de les actuacions.   
CAPÍTOL VII  
Expedients disciplinaris  
Article 105. Competència per a la instrucció i resolució  
1. L'obertura de l'expedient disciplinari serà acordada per la Junta de Govern, a la qual correspondrà igualment la seua resolució.  
2. Quan es tracte d'infraccions lleus, la Junta de Govern o el president del Col·legi podran sancionar-les sense necessitat de tramitar prèviament l'expedient disciplinari regulat en estos Estatuts, sinó mitjançant simple audiència prèvia o descàrrec de l'inculpat i per resolució motivada.  
3. No obstant el que establix els apartats precedents, quan el procediment s'inicie contra qui ostente la condició de membre de la Junta de Govern del Col·legi, l'obertura i la resolució del corresponent expedient disciplinari haurà de dur-se a terme, si és el cas, pel Consell de Col·legis de la Comunitat Valenciana. En estos casos la Junta de Govern es limitarà a iniciar el procediment, remetent l'expedient a l'òrgan competent i abstenint-se de qualsevol altre pronunciament o resolució.  
Article. 106. Instructor i secretari  
1. L'acord de l'obertura de l'expedient disciplinari designarà l'instructor i el secretari de l'expedient. La Junta de Govern només podrà substituir l'instructor o al secretari d'un expedient disciplinari que haguera acceptat el càrrec en els supòsits de defunció, renúncia i resolució favorable a l'abstenció o recusació.  
2. L'obertura de l'expedient disciplinari, incloent el nomenament d'instructor i de secretari, es notificarà al col·legiat subjecte a expedient així com als designats per als dits càrrecs.  
3. L'acceptació de l'excusa de tals nomenaments i de renúncia als càrrecs una vegada acceptats, així com l'apreciació de les causes d'abstenció i recusació, serà competència exclusiva de la Junta de Govern.  
4. El dret de recusació podrà exercitar-se des del moment que l'interessat tinga coneixement de la identitat de l'instructor i del secretari designats i pot promoure's la recusació en qualsevol moment de la tramitació del procediment.  
5. S'aplicaran en matèria d'abstenció i recusació de l'instructor i del secretari de l'expedient les normes contingudes en els   
Articles 28 i 29 de la mencionada Llei 30/1992.  
6. L'instructor, sota la fe del secretari, ordenarà la pràctica de totes les diligències sean que adequades per a la determinació i comprovació dels fets i de aquelles proves que puguen conduir al seu esclariment i a la determinació de les responsabilitats susceptibles de sanció.  
Article 107. plec de càrrecs  
1. En el termini d'un mes des de l'obertura de l'expedient sancionador i a la vista de les actuacions practicades, l'instructor formularà i notificara el corresponent plec de càrrecs.  
2. El plec de càrrecs haurà de redactar-se de manera clar i precís, comprendrà els fets imputats a l'inculpat, i expressarà la infracció presumptament comesa i les sancions que se li pogueren imposar, amb cita concreta dels preceptes aplicables d'este Estatut, incloent igualment la identitat de l'instructor i de l'òrgan competent per a imposar la sanció.  
Article 108. Impugnació de càrrecs   
1. El plec de càrrecs es notificarà a l'inculpat, concedint-li un termini improrrogable de deu dies a l'efecte de que puga contestar-ho amb les al·legacions que considere pertinents i aportant els documents que considere d'interés.  
2. L'inculpat podrà proposar en la seua contestació al plec de càrrecs la pràctica de qualsevol mitjà de prova admissible en dret que crega necessari i acompanyar els documents que considere convenients.  
Article 109. Fase probatòria  
1. L'instructor disposarà d'un termini d'un mes per a la pràctica de les proves que estime pertinents per entendre que són adequades per a la determinació de fets i possibles responsabilitats. Tal pràctica podrà incloure proves no propostes pels afectats. El mencionat termini es computarà des que es conteste el plec de càrrecs o transcórrega el termini establit per a això sense fer-ho.  
2. L'instructor, en resolució que haurà de ser sempre motivada, podrà denegar l'admissió i pràctica de les proves que considere improcedents, perquè per la seua relació amb els fets no puguen alterar la resolució final a favor del presumpte responsable. Tal resolució serà recurrible quan determine la impossibilitat de continuar el procediment o produïsca indefensió, havent de manifestar-se l'oposició en els altres casos per mitjà de l'oportuna al·legació per l'afectat per a la seua consideració en la resolució que pose fi al procediment i en la impugnació de tals actes en el recurs que, si és el cas, s'interpose contra esta.  
3. Per a la pràctica de les proves que haja d'efectuar el propi instructor, es notificarà a l'inculpat el lloc, data i hora, a fi que puga intervindre.  
Article 110. Proposta de resolució  
L'instructor, dins dels deu dies següents a l'expiració del període de proposició i pràctica de la prova, formularà i notificarà la proposta de resolució, en la qual fixarà amb precisió els fets, efectuarà la qualificació jurídica d'estos a l'efecte de determinar la infracció o infraccions que considere comeses i assenyalarà les possibles responsabilitats de l'inculpat o els inculpats, així com la proposta de sanció a imposar.  
Article 111. Al·legacions de l'inculpat  
La proposta de resolució es notificarà a l'inculpat perquè en el termini improrrogable de deu dies, amb vista de l'expedient, puga al·legar davant de l'instructor tot allò que considere convenient en la seua defensa.  
Article 112. Elevació de l'expedient a l'òrgan competent per a resoldre-ho  
L'instructor, oït l'inculpat o transcorregut el termini sense cap al·legació, remetrà, en el termini de cinc dies hàbils des de la seua terminació, la proposta de resolució junt amb l'expedient complet a la Junta de Govern.  
Article 113. Resolució  
1. La resolució que pose fi al procediment disciplinari haurà de ser acordada en el termini màxim de trenta dies des de la recepció de la proposta de l'instructor, haurà de ser motivada, resoldrà totes les qüestions plantejades en l'expedient i no podrà establir fets diferents dels que van servir de base al plec de càrrecs i a la proposta de resolució, sense perjuí de la seua distinta valoració jurídica i respectarà el que establix l'article 89 de la Llei referida Llei 30/1992, de 26 de desembre.  
2. La resolució haurà d'adoptar-se i notificar-se en el termini de trenta dies hàbils des de la recepció de la proposta.  
3. En la deliberació i aprovació de l'acord no intervindran els qui hagen actuat en la fase d'instrucció del procediment com a instructor i secretari, sense que es computen a l'efecte de quòrum o majories.  
4. Quan la proposta de resolució continga sanció de suspensió per més de sis mesos o expulsió del Col·legi, l'acord haurà de ser pres per la Junta de Govern per mitjà de votació secreta i amb la conformitat de les dos terceres parts dels seus components, advertint-se en la convocatòria de la sessió sobre l'obligatorietat de l'assistència de tots els membres de la Junta o el Consell i el cessament de qui no assistisca sense causa justificada.  
5. La resolució que es dicte haurà de ser notificada a l'inculpat, expressarà els recursos que contra esta procedisquen, els òrgans administratius o judicials davant dels quals hagueren de presentar-se i el termini per a interposar-los, sense perjuí que els interessats puguen exercitar qualsevol altre que estimen oportú.  
CAPÍTOL VUITÉ  
Dels recursos en matèria disciplinària  
Article 114. Actes recurribles  
1. Les resolucions de les Juntes de Govern del Col·legi per les quals se suspenga provisionalment en l'exercici a col·legiats sotmesos a processament o inculpació, s'arxiven les actuacions iniciades o s'imposen sancions disciplinàries, així com qualsevol altra decisió dins del procediment que, encara que tinga el caràcter d'acte de tràmit, determine la impossibilitat de continuar-lo o produïsca indefensió, podran ser objecte de recurs pels interessats dins del termini improrrogable d'un mes des de la seua notificació, davant del Consell dels Col·legis de la Comunitat Valenciana. La resolució que resolga el mencionat recurs posa fi a la via administrativa, sent immediatament executiva i susceptible de recurs contenciós administratiu.  
2. No seran recurribles els acords d'obertura d'expedient disciplinari.   
Respecte dels actes de tràmit no recurribles, l'oposició als mateixos podrà en tot cas al·legar-se pels interessats per a la seua consideració en la resolució que pose fi al procediment i en l'eventual impugnació de tals actes en el recurs que, si és el cas, s'interpose contra la mateixa.  
3. Exclusivament a l'efecte d'interposar recurs contra qualsevol de les resolucions mencionades anteriorment que determinen o impliquen l'arxiu o sobreseïment de les actuacions iniciades o la imposició de sancions, es considerarà com interessat el denunciant dels fets, qui tindrà dret a què se li notifiquen, en la forma prevista per estos Estatuts, així com els d'obertura d'expedient disciplinari.  
Article 115. Termini d'interposició  
El recurs podrà interposar-se en el termini improrrogable d'un mes des de la seua notificació, per mitjà d'un escrit a presentar davant de la Junta de Govern del Col·legi que haja dictat la resolució recorreguda, i esta el remetrà en el termini de deu dies al Consell de Col·legis de la Comunitat Valenciana, junt amb el seu informe i amb una còpia completa i ordenada de l'expedient.  
CAPÍTOL IX  
Efectes de les sancions  
Article. 116. Execució de les resolucions  
1. Les resolucions de la Junta de Govern dictades en la matèria pròpia d'este règim disciplinari seran executives una vegada hagen sigut confirmades pel Consell de Col·legis de la Comunitat Valenciana al resoldre el recurs o bé quan haja transcorregut el termini establit per a interposició sense efectuar-la. No obstant les mesures provisionals prèviament acordades o que s'adopten en la resolució podran ser executades des de la seua adopció.  
2. D'interposar-se recurs contenciós administratiu contra elles podrà ser suspesa l'execució en els termes que preveu la Llei Reguladora de la Jurisdicció Contenciosa Administrativa.  
Article 117. Publicitat   
1. Les sancions disciplinàries poden ser fetes públiques una vegada que siguen fermes en via administrativa, amb independència de la seua execució. En el cas que l'acord sancionador siga després judicialment revocat haurà de donar-se anàloga publicitat a la seua revocació.  
2. Les sancions que impliquen suspensió en l'exercici de la professió o expulsió d'un Col·legi tindran efectes en l'àmbit de tots els Col·legis de la Comunitat Valenciana, als quals serà comunicat.   
TÍTOL VI  
Del règim jurídic dels actes col·legials  
 i de la seua impugnació  
CAPÍTOL I  
Règim jurídic  
Article 118. Subjecció al dret administratiu  
Tots els actes i acords del Col·legi, pel seu caràcter de corporació de dret públic, estan subjectes al dret administratiu, en tant que exercixen potestats públiques que les lleis li encomanen. La resta de la seua activitat es regix pel dret privat.  
Article 119. Executorietat dels acords   
Els actes i acords de l'Assemblea General de Col·legiats i els de la Junta de Govern seran immediatament executius, a menys que els Estatuts determinen una altra cosa o la pròpia Assemblea i Junta prenga acord motivat en contra.  
Article 120. Actes i Llibres d'Actes  
1. Les actes de les Assemblees Generals de Col·legiats i de la Junta de Govern, es transcriuran, separadament, en dos llibres que a este efecte es portaran en el Col·legi, degudament enquadernats, foliats, segellats i diligenciats pel secretari del Col·legi, amb el vistiplau del president, amb indicació dels folis útils, i rubricats tots els seus folis útils amb la rúbrica del president. També s'admetran els Llibres d'Actes en fulls solts, amb els mateixos requisits anteriors, que hauran de ser enquadernats quan s'esgoten tots els seus folis útils.  
2. Les sessions de l'Assemblea General de Col·legiats estaran presidides per una mesa composta pel president del Col·legi i, si no n'hi ha, pel vicepresident i, en absència d'este, pel vocal primer. També formen part de la mesa el secretari, l'interventor-comptador, el tresorer i el vicesecretari.   
3. Per a celebrar sessió de l'Assemblea General, serà obligatòria l'assistència del president i del secretari del Col·legi, o dels que legalment els substituïsquen.  
4. Les actes de l'Assemblea General hauran de ser firmades per tots els components de la mesa. La firma s'efectuarà al terme de la reunió o dins del termini d'un mes, i sempre abans de la següent Assemblea General.  
5. Les actes de les sessions de l'Assemblea General de Col·legiats, podran ser aprovades al terme de cada sessió, a proposta del president, sempre que, la redacció sintetitzada dels debats que s'hagueren produït, les votacions si s'efectuen i els acords que s'adopten, s'hagueren anat redactant pel secretari durant el transcurs de la sessió, o s'ajustaren en la seua part dispositiva al text i contingut de les mocions, dictàmens, informes, propostes o resolucions sotmeses a debat. En este supòsit, la lectura de l'acta en esborrany serà donada com a vàlida, advertint prèviament el secretari de l'obligació que tenen de firmar-la tant el president i els altres components de la mesa que hagueren assistit, una vegada transcrita al corresponent Llibre d'Actes, del contingut de la qual certificarà el secretari.  
6. Les actes de la Junta de Govern hauran de ser aprovades i firmades al final de la Junta per tots els membres assistents,si s'haguera procedit conforme al número anterior; si no es pot firmar en eixe moment es farà dins del termini de deu dies i, en tot cas, abans de la següent Junta. Serà imprescindible la firma del president i del secretari o dels qui legalment els substituïsquen.  
CAPÍTOL II  
Dels recursos en general  
Article 121. Recursos  
Tots els actes i resolucions del Col·legi que estiguen subjectes al dret administratiu són susceptibles dels recursos que en estos Estatuts s'establixen i en el no previst en estos, s'apliquen les normes de la Llei 30/ 1992, de 26 de novembre, de Règim Jurídic de les Administracions Publiques i del Procediment Administratiu Comú, o la vigent que la substituïsca.  
Article 122. Contra acords Junta de Govern  
1. Contra els actes i acords de la Junta de Govern podran interposar els col·legiats potestativament recurs de reposició en el termini d'un mes des que siga publicat o notificat, davant de la pròpia Junta de Govern, la qual dictarà i notificarà la resolució de recurs en termini màxim d'un mes, entenent-se desestimat si no es resol i notifica dins del dit termini.   
2. Els actes, acords i resolució de recursos d'esta Junta podran ser objecte de recurs d'alçada, davant del Consell de Col·legis de Titulats Mercantils i Empresarials de la Comunitat Valenciana, dins del termini d'un mes a comptar de l'endemà a aquell en què s'haguera publicat o, si és el cas, notificat a les persones a les que afecten.  
3. El recurs d'alçada es presentarà davant de la Junta de Govern i haurà d'elevar-se, amb els seus antecedents i informe que procedisca, al Consell de Col·legis de Titulats Mercantils i Empresarials de la Comunitat Valenciana, en el termini de quinze dies següents a la data de la seua presentació, i s'ha de dictar-se i notificar la resolució del recurs d'alçada dins del termini màxim de tres mesos.  
Article 123. Contra acords de l'Assemblea General de Col·legiats   
1. Els actes i acords de l'Assemblea General de Col·legiats podran ser igualment recorreguts en alçada davant del Consell de Col·legis de Titulats Mercantils i Empresarials de la Comunitat Valenciana, tant per la Junta de Govern com per qualsevol col·legiat, dins del termini d'un mes des de l'adopció de l'acord.  
2. Si la Junta de Govern estimara que un acord de l'Assemblea General és greument perjudicial per als interessos del Col·legi o contrari a l'ordenament jurídic, podrà en el moment de formular el recurs previst en el paràgraf anterior suspendre immediatament l'execució d'aquell.  
Article 124. Suspensió d'acords   
1. La interposició d'un recurs no suspendrà l'execució de l'acte impugnat.   
2. No obstant el recurrent podrà sol·licitar de l'Assemblea de Govern la suspensió de l'acord recorregut, i esta, prèvia ponderació, prou raonada, entre el perjuí que causaria a l'interés general o a tercers la suspensió i el perjuí que es causa al recurrent com a conseqüència de l'eficàcia immediata de l'acte recorregut, podrà suspendre d'ofici o a sol·licitud del recurrent, l'execució de l'acte recorregut, quan concórrega alguna de les   
circumstàncies següents:  
a) Que l'execució poguera causar perjuís d'impossible o difícil reparació.  
b) Que la impugnació es fonamente en alguna de les causes de nul·litat de ple dret previstes en estos Estatuts.  
Article 125. Jurisdicció contenciosa administrativa  
La resolució del recurs d'alçada esgotarà la via corporativa, i es podrà recórrer en contra, directament, davant de la jurisdicció contenciosa administrativa.  
CAPÍTOL III  
Nul·litat i anul·labilitat  
Article 126. Nul·litat de ple dret   
1. Són nuls de ple dret els actes i acords dels òrgans col·legials en què es donen algun dels supòsits següents:  
a) Els que lesionen els drets i llibertats susceptibles d'empara constitucional.  
b) Els dictats per òrgan manifestament incompetent.  
c) Els que tinguen un contingut impossible.  
d) Els que siguen constitutius d'infracció penal o es dicten com a conseqüència   
d'esta.  
e) Els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·lectius.  
f) Els actes expressos o presumptes contraris a l'ordenament jurídic pels quals s'adquirisquen facultats o drets quan se no tinga els requisits essencials per a la seua adquisició.  
g) Qualsevol altre que s'establisca expressament en una disposició de rang legal.  
2. La Junta de Govern haurà, en tot cas, suspendre i formular recurs contra tots els actes que estime que són nuls de ple dret.  
Article 127. Anul·labilitat  
1. Són anul·lables els actes dels òrgans col·legials que incórreguen en qualsevol infracció de l'ordenament jurídic.  
2. No obstant el defecte de forma només determinarà l'anul·labilitat quan l'acte no tinga els requisits legals indispensables per a aconseguir el seu fi o done lloc a la indefensió dels interessats.  
3. La realització d'actuacions dels òrgans col·legials fora del temps establit per a ella només implicarà l'anul·labilitat de l'acte quan així ho dispose la naturalesa del terme o termini.  
CAPÍTOL IV  
Disposicions generals sobre els procediments  
Article 128. Tramitació dels expedients  
La tramitació dels expedients que haja de resoldre la Junta de Govern, que no tinguen establit un específic procediment, s'ajustarà a les disposicions d'este capítol i, en allò no previst, a la Llei 30/1992 de, 26 de novembre, de Règim Jurídic de les Administracions Públiques i del Procediment Administratiu Comú.  
Article 129. Informació i documentació  
1. Els col·legiats a la instància dels quals s'haja incoat un expedient o interessats en este, tindran dret a conéixer, en qualsevol moment, l'estat de la seua tramitació demanant l'oportuna informació de les oficines del Col·legi.  
2. Podran sol·licitar que se'ls expedisca còpia certificada d'extrems concrets, continguts en l'expedient. El lliurament d'estes còpies no podrà ser-los negada quan es tracte d'acords que els hagen sigut notificats.  
3. Al presentar qualsevol escrit o document, podran els col·legiats interessats, acompanyar-lo d'una còpia perquè el Col·legi, prèvia confrontació d'aquells, torne la còpia on es farà constar el segell del Col·legi i la data de presentació.  
4. Els interessats podran demanar el desglossament i devolució dels documents que presenten, la qual cosa acordarà la Junta, deixant nota o testimoni, segons siga procedent.  
Article 130. Actuació per representant  
Els col·legiats podran actuar per mitjà de representant, que acreditarà el seu mandat per mitjà de document públic, o per designació davant del secretari del Col·legi, entenent-se amb este les actuacions que practique el Col·legi quan així ho sol·licite el mateix interessat.  
Article 131. Notificacions  
1. Es notificaran als interessats les resolucions que afecten els seus drets i interessos.  
2. Tota notificació haurà de ser cursada dins del termini de deu dies a partir de la data en què haja sigut dictada la resolució corresponent.  
3. La tramitació i les notificacions s'ajustaran al que establixen els Estatuts, si no n'hi ha, al que disposa el títol V, capítol III i en el títol VI, capítol II, de la mencionada Llei 30/1992, de 26 de novembre.  
4. Les notificacions hauran de ser efectuades en el domicili professional que el col·legiat tinga comunicat al Col·legi amb plena validesa i sense perjuí de la responsabilitat que poguera derivar-se de no haver comunicat reglamentàriament el seu eventual trasllat. Si no poguera ser verificada la notificació en els termes previstos pels apartats 1, 2 i 3 de l'article 59 de l'esmentada Llei 30/1992, s'efectuarà l'entrega d'esta per un empleat del Col·legi amb subjecció a allò que s'ha assenyalat en els apartats 2 i 3 de l'expressat precepte; si, a pesar d'això, no poguera efectuar-se l'entrega en el dit domicili a cap persona relacionada amb l'inculpat per raó de parentiu o permanència, la notificació s'entendrà efectuada als quinze dies de la seua fixació en el tauler d'anuncis del Col·legi.  
Article 132. Iniciació del procediment  
Els procediments podran iniciar-se d'ofici o a sol·licitud de persona interessada. S'impulsaran d'ofici i sotmesos al criteri de celeritat.  
Article 133. Informació  
Els interessats hauran de ser informats amb la major exactitud i celeritat possibles sobre els fets que hagen motivat la iniciació de l'expedient, i des d'eixe moment podran fer les al·legacions que estimen convenients per a defensa del seu dret.  
Article 134. Compliment de tràmits  
Els tràmits que hagen de ser omplits pels interessats hauran de realitzar-se en el termini de deu dies a partir de la corresponent notificació, excepte en el cas que es fixe un termini distint en estos Estatuts.  
Article 135. Actes d'instrucció  
Els actes d'instrucció necessaris per a la determinació, coneixement i comprovació dels fets en virtut dels quals haja de pronunciar-se la resolució, es realitzaran d'ofici per l'òrgan que tramite el procediment, sense perjuí del dret dels interessats a proposar aquelles actuacions que requerisquen la seua intervenció o constituïsquen tràmits legal o estatutàriament establits.  
Article 136. Al·legacions  
Els interessats podran, en qualsevol moment del procediment anterior al tràmit d'audiència, adduir al·legacions i aportar documents o altres elements de juí.  
Article 137. Mitjans i període de prova  
Els fets rellevants per a la decisió d'un procediment podran acreditar-se per qualsevol mitjà de prova admissible en dret; el període de prova s'acordarà per un termini no superior a trenta dies ni inferior a deu per a proposició i pràctica de les proves que es declaren pertinents.  
Article 138. Pràctica de prova  
La pràctica de les proves admeses serà comunicada als interessats, consignant el lloc, data i hora en què tindrà efecte, amb advertència, si és el cas, que l'interessat pot nomenar tècnics que l'assistisquen.  
Article 139. Tràmit d'audiència  
Instruït el procediment, es posarà de manifest als interessats, els quals en un termini no inferior a deu dies ni superior a quinze podran al·legar i presentar els documents i justificacions que estimen pertinents. Es prescindirà del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes pels interessats.  
Article 140. Actuació dels interessats  
Els actes d'instrucció que requerisquen la intervenció dels interessats hauran de practicar-se en la forma que resulte més còmoda per a ells i siga compatible, en la mesura que siga possible, amb les seues obligacions laborals o professionals. Podran els interessats actuar assistits d'assessor. L'òrgan instructor adoptarà les mesures necessàries per a aconseguir el ple respecte als principis de contradicció i d'igualtat dels interessats en el procediment.  
Article 141. Terminació del procediment. Resolució  
1. Posaran fi al procediment la resolució, el desistiment, la renúncia al dret en què es fonamenta la sol·licitud i la declaració de caducitat, així com la impossibilitat material de continuar-ho per causes sobrevingudes.  
2. La resolució que es dicte, en tot cas, haurà de ser motivada i decidirà totes les qüestions plantejades pels interessats i aquelles altres derivades d'este; haurà de ser congruent amb les peticions formulades pels interessats i expressaran els recursos que procedisquen.  
Article 142. Falta de resolució. Caducitat   
Tant respecte a la falta de resolució expressa en els procediments, com la caducitat del procediment, s'aplicarà el que preveuen els articles 44 i 92 de la Llei 30/1992, de 26 de novembre.  
Article 143. Termes i terminis  
1. Els terminis es comptaran sempre a partir de l'endemà a aquell en què tinga lloc la notificació de l'acord de què es tracte.  
2. Sempre que no s'expresse el contrari, quan els terminis s'assenyalen per dies, quedaran exclosos els inhàbils.  
3. Els terminis es computaran d'acord amb el que disposa el Codi Civil. Quan l'últim dia del termini siga inhàbil s'entendrà prorrogat al primer dia hàbil següent.  
Article 144. Duració de l'expedient de caducitat   
No podrà excedir sis mesos el temps que transcórrega des del dia que s'inicie un expedient fins aquell en què es dicte una resolució, a no mediar causes excepcionals, degudament justificades que ho impediren, les quals es consignaran en l'expedient per mitjà de diligència firmada pel seu ponent o encarregat, i si és el cas, pel secretari. Transcorregut el termini assenyalat quedarà caducat l'expedient amb els efectes de l'article 44 de la repetida Llei 30/1992, de 26 de novembre.  
Article 145. Recepció i registre de documents  
El Col·legi portarà un registre únic en què es farà el corresponent assentament de tot recurs, escrit o comunicació que presenten els col·legiats.  
Article 146. Règim de supletorietat  
En allò no previst en els Estatuts s'aplicarà la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o la vigent que la substituïsca.  
CAPÍTOL V   
Remoció de càrrecs de la Junta de Govern  
Article 147. Vot de censura   
1. Si es pretén formular un vot de censura contra la Junta de Govern o algun dels seus membres, la petició haurà de ser formulada per escrit i estar subscrita almenys pel deu per cent dels col·legiats empadronats, expressant amb claredat les raons en què es fonamenta.  
2. L'Assemblea General extraordinària de col·legiats corresponent que obligatòriament convocarà el president, haurà de ser celebrada dins del termini màxim de trenta dies naturals, des de la presentació de la sol·licitud, i no podran ser tractats en l'Assemblea altres assumptes distints del vot de censura.  
3. L'Assemblea General extraordinària de col·legiats que se celebre requerirà un quòrum d'assistència mínima del cinquanta per cent dels col·legiats en primera convocatòria, i si no s'aconseguix, se celebrarà l'Assemblea en segona convocatòria, mitja hora més tard, que es considerarà constituïda si assistixen el deu per cent de col·legiats, i s'adoptaran els acords per majoria simple.  
4. L'acord de l'Assemblea General de Col·legiats serà notificat personalment als afectats, els quals podran promoure els recursos pertinents.  
TÍTOL VII  
Del règim econòmic  
CAPÍTOL I  
Recursos econòmics  
Article 148. Recursos econòmics ordinaris  
Constituïxen recursos ordinaris del Col·legi:  
a) Els rendiments de qualsevol naturalesa que produïsquen els béns o drets que integren el patrimoni col·legial.  
b) Els drets o quotes d'incorporació al Col·legi.  
c) Els drets pels informes que presente la Junta de Govern, en les regulacions d'honoraris judicials i extrajudicials, així com dels dictàmens o resolucions que se li sol·liciten.  
d) Els drets per convalidació de poders i per les intervencions professionals en altres assumptes.  
e) L'import de les quotes ordinàries i extraordinàries, derrames i pòlisses col·legials.  
f) Els drets per expedició de certificats.  
g) Qualsevol altre concepte que legalment procedisca.  
Article 149. Recursos econòmics extraordinaris  
Constituiran recursos extraordinaris del Col·legi:  
a) Les subvencions o donatius concedits per l'Estat, corporacions i organismes oficials i la resta d'entitats, institucions i fundacions públiques o privades o empreses i persones particulars.  
b) Els béns de qualsevol classe que per herència o per un altre títol passen a formar part del patrimoni col·legial.  
c) Les quantitats que per qualsevol concepte corresponga percebre al Col·legi quan administre en compliment d'algun encàrrec temporal o perpetu, cultural o benèfic, determinats béns o rendes.  
d) Qualsevol altre que legalment procedisca.  
La quantia de les quotes, tant les que es perceben periòdicament com les de caràcter extraordinari, incloses les derrames, han de ser aprovades per l'Assemblea General a proposta de la Junta de Govern.  
Article 150. Ordenació de pagaments  
El patrimoni col·legial serà administrat per la Junta de Govern. El president exercirà les funcions d'ordinador de pagaments, i les ordes del qual seran executades pel Tresorer i intervingudes per l'interventor-comptador.  
Article 151. Revisió de Comptes   
1. Amb anterioritat a la celebració de l'Assemblea General ordinària de col·legiats, la Junta de Govern, en el cas que hagen de sotmetre's obligatòriament per precepte legal, sotmetrà a comprovació els estats financers i comptables del Col·legi a fi de garantir adequadament que siguen fidedignes, la verificació dels quals serà realitzada per dos col·legiats en exercici lliure de la professió, que designarà cada Assemblea General ordinària, en aprovar els comptes anuals, per a actuar respecte a l'exercici següent.  
2. En qualsevol cas els comptes anuals hauran de ser preparats per l'interventor-comptador i firmades pel president del Col·legi.   
Article 152. Publicitat dels comptes  
1. Els comptes del Col·legi podran ser examinats pels col·legiats en el període comprés entre la convocatòria i quaranta-vuit hores abans del dia assenyalat per a la celebració de la primera Assemblea General ordinària de col·legiats de l'any.  
2. Els col·legiats podran formular petició concreta i precisa sobre qualsevulla dada relativa a l'exercici econòmic, fins a deu dies naturals abans de l'Assemblea, sempre que el nombre de sol·licitants supere el cinc per cent dels col·legiats.  
TÍTOL VIII  
Del personal empleat pel Col·legi  
CAPÍTOL I  
Contractació de personal  
Article 153. De la contractació  
1. El secretari contractarà, de conformitat amb l'acord de la Junta de Govern, be personalment o a través de qui delegue, al personal administratiu i assignarà les seues funcions, d'acord amb les necessitats del Col·legi i tenint en compte les disponibilitats pressupostàries.  
2. El personal tècnic es contractarà per concurs de mèrits, en la resolució del qual, es tindrà en compte:  
a) La preferència dels col·legiats als concursants que no ho siguen, en igualtat de condicions.  
b) La consideració com a mèrit, el fet de pertànyer ja a la plantilla administrativa del Col·legi, estant en possessió, en tot cas, de la titulació acadèmica requerida.  
TÍTOL IX  
Del procediment en processos  
de fusió, absorció i dissolució  
CAPÍTOL I  
Fusió i absorció  
Article 154. Fusió  
1. Tenint en compte que l'àmbit territorial del Col·legi de Titulars Mercantils de Castelló s'estén a tot el territori de la província de Castelló, la fusió determinaria la creació d'un nou Col·legi amb l'extinció dels Col·legis que tingueren idèntiques funcions i la modificació de l'àmbit territorial.  
2. La fusió podria resultar de l'absorció d'un o més Col·legis amb idèntiques funcions per un altre Col·legi ja existent, assumint este tots els drets i obligacions dels Col·legis que quedarien fusionats per absorció.  
Article 155. Iniciativa  
Les Juntes de Govern seran les encarregades d'estudiar i redactar les propostes de fusió o absorció, que sotmetran els seus acords a l'Assemblea General de Col·legiats convocada a este efecte.  
Article 156. Acord  
Perquè l'Assemblea General ordinària o extraordinària de Col·legiats puga acordar vàlidament la fusió o absorció del Col·legi serà necessari que l'acord, en primera convocatòria, s'adopte per majoria dels dos terços del número de col·legiats i, en segona convocatòria, per majoria del cinquanta per cent de col·legiats.  
Article 157. Aprovació definitiva  
La modificació de l'àmbit territorial dels col·legis per la unió o fusió de dos o més Col·legis de la mateixa professió, així com l'absorció per un d'ells d'altres preexistents, sempre que cap d'ells sobrepasse l'àmbit de la Comunitat Valenciana, després de ser aprovada pels Col·legis, conforme als seus Estatuts, haurà d'obtindre l'aprovació, mitjançant un decret del Govern Valencià, amb un informe previ del Consell Valencià de Col·legis de Titulats Mercantils i Empresarials de la Comunitat Valenciana.  
CAPÍTOL II  
De la dissolució  
Article 158. Dissolució  
El Col·legi es dissoldrà:  
a) Per acord de l'Assemblea General de col·legiats.  
b) Per la impossibilitat manifesta de realitzar els fins i les funcions que figuren en el present Estatut, de manera que resulte impossible el seu funcionament.  
Article 159. Procés  
El procés de dissolució ho durà a terme una Junta Liquidadora formada pel president, cinc membres de la Junta de Govern, triats per sorteig i cinc col·legiats, també triats per mitjà de sorteig entre els qui tinguen una antiguitat de vint anys de col·legiació ininterrompuda.  
Article 160. Acord  
L'acord de dissolució s'adoptarà per l'Assemblea General de col·legiats en la forma establida en l'article 156 d'estos Estatuts.  
Article 161. Aprovació definitiva  
La dissolució del Col·legi, excepte en els casos en què la impose directament la llei, una vegada aprovada pel Col·legi conforme als Estatuts, haurà de ser aprovada per Llei de la Generalitat, amb un informe previ del Consell Valencià de Titulats Mercantils i Empresarials de la Comunitat Valenciana.  
Article 162. Liquidació  
Acordada la dissolució del Col·legi, el valor del seu patrimoni resultant de l'oportuna liquidació, es destinarà per a la seua donació a entitats de beneficència oficialment reconegudes i radicades en la província de Castelló, en la proporció que la Junta Liquidadora estime convenient, tenint en compte la finalitat de les dites entitats.  
DISPOSICIÓ ADDICIONAL  
Única  
En tot allò que no estiga previst en els presents Estatuts s'apliquen supletòriament les normes contingudes en la Llei i el Reglament de Col·legis Professionals de la Generalitat Valenciana, legislació bàsica estatal i l'ordenament jurídic general de l'Estat.  
DISPOSICIONS FINALS  
Primera  
1. Els presents Estatuts entraran en vigor una vegada aprovats per l'Assemblea General extraordinària de Col·legiats, convocada a este efecte, i hagen quedat registrats per l'òrgan competent de la Generalitat Valenciana.  
2. Els Estatuts s'inscriuran en el Registre de Col·legis Professionals i de Consells Valencians de Col·legis Professionals, a l'efecte de publicitat, conforme prevé l'article 23 de la Llei de Consells i Col·legis Professionals de la Comunitat Valenciana, de 26 de novembre de 1997.  
Segona  
La Junta de Govern haurà de comunicar al Departament corresponent del Govern de la Generalitat:  
a) El text d'estos Estatuts perquè, prèvia qualificació de la seua legalitat siguen inscrits i publicats en el Diari Oficial de la Generalitat Valenciana.  
b) Les persones que integren la Junta de Govern i que ocupen els diferents càrrecs d'esta.